To Residence La Fenice στεγάζεται σε ένα ιστορικό κτήριο και βρίσκεται σε μια από τις καλύτερες συνοικίες της Πράγας, στην περιοχή Vinohrady. Απέχει πέντε λεπτά από το ιστορικό κέντρο της Πράγας με το μετρό ή το τραμ, που βρίσκονται κυριολεκτικά στη γωνία του ξενοδοχείου. Η Πλατεία του Βάτσλαβ προσεγγίζεται ακόμη και περπατώντας, σε 20 λεπτά. Τα δωμάτια είναι ανακαινισμένα σε κλασικό στυλ, κάποια διαθέτουν μικρή κουζίνα ενώ φυσικά διατίθεται δωρεάν wifi σε όλους τους χώρους του κτηρίου. Σερβίρεται πρωινός μπουφές.\nΤο σύγχρονο τεσσάρων αστέρων superior ξενοδοχείο έχει ιδανική τοποθεσία (Πύλη της Πυρίτιδας 10 λεπτά με τα πόδια). Απέναντι από το ξενοδοχείο υπάρχει η στάση του μετρό Florenc (κόμβος της γραμμής C & Β) και η στάση των τραμ είναι ακριβώς μπροστά στο ξενοδοχείο. Το ξενοδοχείο Jurys Inn προσφέρει ευρύχωρα δωμάτια υψηλής ποιότητας και πλούσιο πρωινό μπουφέ.\nAν και βρίσκεται στην καρδιά του ιστορικού κέντρου της Πράγας, το ξενοδοχείο Design Metropole είναι ένα μοντέρνο σύγχρονο κτήριο, το οποίο παρέχει στον επισκέπτη και όλες τις σύγχρονες ανέσεις. Βρίσκεται σε απόσταση αναπνοής από τα σημαντικότερα αξιοθέατα της πόλης, το Αστρονομικό Πολόι (300 μ), τη Γέφυρα του Καρόλου (600 μ), το Εθνικό Θέατρο (300 μ), κ.α. Διατίθεται δωρεάν wifi σε όλους τους χώρους του ξενοδοχείου, σερβίρεται πλούσιος πρωινός μπουφές.\nTo ξενοδοχείο Πυραμίδα είναι ένα από τα κλασικά, αλλά καλά ανακαινισμένα ξενοδοχεία της Πράγας, με το χαρακτηριστικό και ξεχωριστό του αρχιτεκτονικό σχεδιασμό. Δέκα μόλις λεπτά από το Κάστρο της Πράγας (με τα πόδια), 15 λεπτά με το τραμ από το υπόλοιπο ιστορικό κέντρο. Στάση του τραμ μπροστά στο ξενοδοχείο. Το ξενοδοχείο προσφέρει ποιοτική διαμονή στα ανακαινισμένα του δωμάτια, πρωινό μπουφέ, δωρεάν wifi και μια από τις μεγαλύτερες εσωτερικές πισίνες της πόλης!\nΤο ξενοδοχείο Archibald City είναι τοποθετημένο στην ιστορική συνοικία Νέα Πόλη, λίγα βήματα από την εμπορική & οικονομική καρδιά της Πράγας, αλλά και τη νυχτερινή ζωή της. Τα ιστορικά της αξιοθέατα είναι επίσης σε προσιτή απόσταση (η θριλική Πλατεία του Βάτσλαβ απέχει 10 λεπτά με τα πόδια), είτε με τα πόδια ή την συγκοινωνία, αφού σταθμοί του μετρό και τραμ βρίσκονται επίσης πολύ κοντά. Μοντέρνα δωμάτια, ασύρματο ίντερνετ και πρωινός μπουφές, συμπληρώνουν ιδανικά τη διαμονή σας.\nΤα περιποιημένα δωμάτια του ξενοδοχείου Clement προσφέρουν στον επισκέπτη άνετη διαμονή με στυλ, όλες τις σύγχρονες ανέσεις και ιδανική τοποθεσία για να γνωρίσει κανείς το ιστορικό κέντρο της Πράγας. Η Πλατεία της Παλιάς Πόλης, η Πύλη της Πυρίτιδας, το Αστρονομικό Ρολόι και άλλα αξιοθέατα, βρίσκονται σε απόσταση λίγων λεπτών χαληρής βόλτας από το ξενοδοχείο. Σε απόσταση αναπνοής είναι και το Μοναστήρι της Αγ. Αγνής, που στεγάζει ένα από τα 5 τμήματα της Εθνικής Πινακοθήκης.\nΔωρεάν wifi σε κάθε δωμάτιο και πρωινός μπουφές συμπληρώνουν την διαμονή σας στη μαγική πόλη.


Intrakat: Απόφαση Δ.Σ. για συγχώνευση διά απορροφήσεως της Eurokat\nΠέμπτη, 09-Νοε-2017 18:38\nTη συγχώνευση διά απορροφήσεως της κατά 100% θυγατρικής "EUROKAT" αποφάσισε το Διοικητικό Συμβούλιο της INTRAKAT κατά τη συνεδρίασή του της 31/10/2017 και της 8/11/2017.\nΌπως σημειώνει η εισηγμένη σε σχετική ανακοίνωση, η εταιρεία με την επωνυμία ΙΝΤΡΑΚΟΜ ΚΑΤΑΣΚΕΥΕΣ ΑΝΩΝΥΜΗ ΕΤΑΙΡΕΙΑ ΤΕΧΝΙΚΩΝ ΕΡΓΩΝ ΚΑΙ ΜΕΤΑΛΛΙΚΩΝ ΚΑΤΑΣΚΕΥΩΝ και δ.τ. INTRAKAT, γνωστοποιεί ότι το Διοικητικό Συμβούλιο της INTRAKAT κατά τη συνεδρίασή του της 31/10/2017 και της 8/11/2017, αποφάσισε τη συγχώνευση διά απορροφήσεως της κατά 100% θυγατρικής εταιρείας με την επωνυμία "EUROKAT ΑΝΩΝΥΜΗ ΤΕΧΝΙΚΗ ΕΤΑΙΡΕΙΑ" και δ.τ. "EUROKAT", σύμφωνα με τις διατάξεις της εμπορικής νομοθεσίας ιδίως του άρθρου 78 του Κ.Ν. 2190/1920, και επιπροσθέτως των διατάξεων του ν. 2166/1993, όπως αυτός ισχύει σήμερα, με ημερομηνία Ισολογισμού Μετασχηματισμού της EUROKAT την 31/10/2017 και ενέκρινε το Σχέδιο Σύμβασης Συγχώνευσης.


Οι βιβλιοπροτάσεις μας για τις πασχαλινές διακοπές, για μικρά, μεγαλύτερα, μεγάλα και πολύ μεγάλα παιδιά, όπως δημοσιεύτηκαν στο 103ο τεύχος του Τaλκ.\nΑπό τις εκδόσεις Ίκαρος κυκλοφορεί, στην επιτυχημένη σειρά βιβλίων με ήρωα τον Αρκουδάκο, «Το πρώτο μου παιχνίδι μνήμης. Τα ζώα», ένα βιβλίο μεγάλου σχήματος με παιχνίδια, σχεδιασμένο από τον βραβευμένο δημιουργό Benji Davies για να βελτιώσει τη μνήμη και το λεξιλόγιο των μικρών παιδιών από ενός έτους, που θα ανακαλύψουν τα ζώα που υπάρχουν στη φάρμα, στον ζωολογικό κήπο, στον βυθό της θάλασσας και στο πάρκο! Με πολλά αναδιπλούμενα μέρη, τέσσερις συναρπαστικές σκηνές και δεκάδες εικόνες, αυτό το επιτραπέζιο βιβλιοπαιχνίδι θα τα παρακινήσει και θα τα βοηθήσει να μάθουν τις πρώτες τους λέξεις διασκεδάζοντας.\nΣτο βιβλίο της Λίνας Σωτηροπούλου «Πίκο και Λόλα. Ένα αξέχαστο Πάσχα», η Λόλα αποφασίζει να οργανώσει μια μεγάλη πασχαλινή γιορτή με όλους τους φίλους της και στρώνει τον Πίκο στη δουλειά. Τα έχει σκεφτεί όλα και, παρόλο που στο τέλος το σχέδιό της δεν πάει τόσο καλά, θα καταφέρει αυτό το Πάσχα να μείνει πράγματι αξέχαστο σε όλους. Σπουδαίο ρόλο θα παίξει μια… κότα, που έχασε τα αβγά της καθώς κοιμόταν. Νέα προσθήκη στη σειρά με τις διασκεδαστικές ιστορίες, με απλά και λιτά στιχάκια, μέσα από τις οποίες ξεδιπλώνεται ένας χρωματιστός, μαγικός κόσμος, ζωγραφισμένος από τη Ναταλία Καπατσούλια. Πρωταγωνιστές ο Πίκο και η Λόλα, δύο διαφορετικοί αλλά αχώριστοι φίλοι, που με τις περιπέτειές τους βοηθούν τα παιδιά από 2 ετών να αντιληφθούν έννοιες όπως η φιλία, η αποδοχή και η συνεργασία, και να αναπτύξουν τη φαντασία τους.\nΗ κάθε μέρα που περνά η μικρή με τη μεγάλη ενυδρίδα είναι μαγική απλώς και μόνο επειδή είναι μαζί· από την όμορφη ανατολή μέχρι το ήσυχο δειλινό ζουν παρέα αξέχαστες στιγμές. Το τρυφερό εικονογραφημένο «Μαζί» (Εκδόσεις Ψυχογιός, μετάφραση Πετρούλα Γαβριηλίδου), για αναγνώστες από 2 ετών, είναι ένας ύμνος στη γονεϊκή αγάπη, με τρυφερά στιχάκια και μοναδική εικονογράφηση, από τη διακεκριμένη δημιουργό Έμα Ντοντ.\n«Δεν πάω για ύπνο». Το νέο παραμύθι της Μαριλίτας Χατζημποντόζη (εικονογράφηση Σίσυ Κυλερτζή) είναι μια Μπανάνα, που προστίθεται στη Φρουτοπαρέα των Εκδόσεων Ψυχογιός. Πρωταγωνιστεί ο μικρός ιππότης Αρθούρος, που δεν πήγαινε με τίποτα για ύπνο! Αποτέλεσμα; Στη Μικρή των Ιπποτών Σχολή όλο χασμουριόταν και σκουντουφλούσε από τη νύστα! Πώς θα καταφέρουν οι γονείς του να τον πείσουν να πηγαίνει νωρίς για ύπνο; Θα μάθει τελικά ο Αρθούρος να κάνει όνειρα γλυκά και πολύ ιπποτικά;\nΚαλοσυνάτα πλάσματα που σ’ όλο το δάσος μένουν έκρυψαν εκατό αυγά και να τα βρείτε περιμένουν… Το υπέροχο πασχαλινό βιβλίο της Rachel Piercey «Το μεγάλο κυνήγι των αυγών. Βρες τα 100 αυγά» (Εκδόσεις Πατάκη, Σειρά: Το δάσος της καφέ αρκούδας, μετάφραση Αργυρώ Πιπίνη) καλεί τους μικρούς φυσιοδίφες στην παρέα του Αρκούδου και τους παρακινεί να ψάξουν να βρουν και να μετρήσουν εκατό αυγά.\nΤα «Πασχαλινά παιχνίδια», των Εκδόσεων Ψυχογιός, είναι ένα βιβλίο δραστηριοτήτων για γιορτάσουμε το Πάσχα μαζί με τα μικρά μας με απίθανα παιχνίδια και πολλά αυτοκόλλητα, παρέα με όλα τα ζωάκια στην ολάνθιστη ανοιξιάτικη φύση! Τα παιδιά από 3 ετών θα βρουν τις διαφορές, θα ενώσουν τα μικρά πλάσματα με τις μαμάδες τους, θα χρωματίσουν πανέμορφες εικόνες, θα κολλήσουν πάνω από 80 αυτοκόλλητα και θα παίξουν και με τους φίλους τους!\nΟι Εκδόσεις Anubis γιορτάζουν το Πάσχα με δυο νέες παιδικές κυκλοφορίες από τα πολυαγαπημένα brands Peppa Pig και My Little Pony. Στην ιστορία «My Little Pony: Μια Γιορτινή Έκπληξη» η Ίζι, το Μικρό Πόνι με το μεγάλο ταλέντο στις χειροτεχνίες, ετοιμάζει τα πιο ξεχωριστά πασχαλινά αβγά για καθέναν από τους φίλους της, επιστρατεύει βαφές, γκλίτερ και αυτοκόλλητα για να κάνει στα καλύτερα Πόνι το καλύτερο δώρο των γιορτών!\nΣτην ιστορία «Peppa Pig: Πασχαλινή έκπληξη» όλα τα παιδάκια είναι καλεσμένα στην πασχαλινή Αυγατραξιόν της Δεσποινίδας Κουνέλη για να φτιάξουν πασχαλινές κάρτες και να χαϊδέψουν χνουδωτά κοτοπουλάκια. Αλλά πού έχει πάει η Δεσποινίς Κουνέλη; Και τι είναι μέσα στο τεράστιο πασχαλινό αβγό;\nΚαι μη νομίζετε ότι τελειώσαμε εδώ. Έχουμε άλλα δυο φρέσκα βιβλία με πρωταγωνίστρια την Πέππα. Στο «Peppa Pig: Η Πέππα Βασιλική Καλεσμένη», η Οικογένεια Γουρουνάκη λαμβάνει πρόσκληση για το Πλατινένιο Ιωβηλαίο της Βασίλισσας! Μα όταν η Πέππα και οι φίλοι της φτάνουν στο παλάτι, διαπιστώνουν ότι κάτι πολύ περίεργο έχει συμβεί και η βασίλισσα είναι ιδιαίτερα ανήσυχη. Φέτος, η Μεγάλη Βρετανία γιορτάζει τα 70 χρόνια από την ενθρόνιση μονάρχη της: το πρώτο Πλατινένιο Ιωβηλαίο στην ιστορία της χώρας κινδυνεύει, μα τελικά θα γιορταστεί χάρη στην Πέππα και στην ετοιμότητά της!\nΣτο «Peppa Pig: Το Παιχνίδι της Καληνύχτας», η Πέππα και ο Τζορτζ δεν νυστάζουν, αν και έχει βραδιάσει. Τότε, ο Παππούς και η Γιαγιά έχουν μια σούπερ ιδέα για ένα συναρπαστικό παιχνίδι. Μια ιστορία για όνειρα γλυκά, που μετρά πράγματα θαυμαστά από το 10 έως το 1. Α, και τα αστέρια στο εξώφυλλο αστράφτουν και το φεγγάρι ασημίζει πραγματικά!\nΤέλος, για τις καλλιτεχνικές φύσεις, οι Εκδόσεις Anubis προτείνουν το «My Little Pony: Χρωματιστά Πόνι», στο οποίο η Σάνι και οι φίλοι της, οι ήρωες από την No 1 παιδική ταινία στο Netflix, ανυπομονούν να γνωρίσουν τα παιδιά και τα προσκαλούν στον κόσμο τους, σε μέρη μυστικά και πανέμορφα, να δώσουν χρώμα στην ιστορία τους, με τις μπογιές τους.\nΟι μικροί μας φίλοι από 3 ετών προετοιμάζονται για τις επόμενες ημέρες με το διασκεδαστικό βιβλίο «Έρχονται η άνοιξη & το Πάσχα», της Kathryn Selbert (Εκδόσεις Μεταίχμιο, μετάφραση Μάρω Ταυρή), με υπέροχη εικονογράφηση για εξάσκηση της παρατηρητικότητας και με περισσότερα από 120 αυτοκόλλητα που συμπληρώνουν την κάθε σκηνή: Τα παιδιά θα γεμίσουν το δάσος με κουνελάκια, θα βάψουν τα αβγά, θα φτιάξουν πασχαλινά γλυκά και τόσα άλλα!\nΌλοι γνωρίζουμε ότι οι τυραννόσαυροι είναι μεγάλοι, τρομακτικοί και καθόλου φιλικοί. Έτσι, όταν ένα αυγό ορνιθόρυγχου, ενός φιλήσυχου φυτοφάγου δεινόσαυρου, καταλήγει στη φωλιά μιας τυραννοσαυρίνας, είναι σίγουρο ότι θα ακολουθήσει μεγάλο μπέρδεμα! Όταν πια βγουν τα δεινοσαυράκια από το αυγό, τα αδελφάκια του ορνιθόρυγχου τον φωνάζουνε Σταλίτσα, γιατί είναι μια σταλίτσα, και το μόνο που ζητάει είναι μια ήσυχη ζωή πλάι στο ποτάμι, μασουλώντας τα χορτάρια του νερού… Ο «Τυραννόσαυρος Σταλίτσας» (Εκδόσεις Πατάκη) είναι μια πολύ αστεία ιστορία με ρυθμό (απόδοση Φίλιππος Μανδηλαράς) από την αγαπημένη Τζούλια Ντόναλντσον και τον πολυβραβευμένο Ντέιβιντ Ρόμπερτς.\nΗ μέρα της Ζωής έχει ξεκινήσει άσχημα. Και συνεχίζεται όλο και πιο στραβά. Τότε η Ζωή θυμώνει και λέει μια κακιά λέξη, μια πολύ κακιά λέξη! Τώρα η Ζωή δεν ξέρει πια τι να κάνει… «Η Ζωή και η κακιά λέξη», του Hernández Molero Purificación (Εκδόσεις Kaktos) είναι ένα βιβλίο που επιτρέπει στα παιδιά από 3 ετών να κατανοήσουν τις συνέπειες που έχει ο θυμός και τα άσχημα λόγια, αλλά και πώς να τον αντιμετωπίσουν.\nΚάτι ξύπνησε την Αρκούδα από τη χειμερία νάρκη της. Ναι, έχει φαγούρα. Την ανυπόφορη φαγούρα της αρκούδας γκρίζλι, σε σημεία του σώματος όπου δεν φτάνεις να ξυστείς. Ευτυχώς, γνωρίζει το τέλειο δέντρο, στον κορμό του οποίου θα μπορούσε να ξυστεί. Αλλά όταν φτάνει εκεί, κάποιος το ρίχνει κάτω! Το βιβλίο της ταλαντούχας Βικτόρια Κάσσανελ «Η φαγούρα της αρκούδας γκρίζλι» (Εκδόσεις Πατάκη, μετάφραση Φίλιππος Μανδηλαράς) αφηγείται μια υπέροχη, αστεία ιστορία που δείχνει πώς η βοήθεια προς τους άλλους μπορεί να καταλήξει σε απρόσμενες και υπέροχες εκπλήξεις.\nΗ Τζούλια Ντόναλντσον, στο νέο της παραμύθι για την ελπίδα, την αλαζονεία και την αποδοχή, συνεργάζεται με τον Γιούβαλ Ζόμερ και το αποτέλεσμα είναι εκπληκτικό! «Η κάμπια Μαλλιαρή Αρκουδίτσα» (Εκδόσεις Ψυχογιός) περιφέρεται στον κήπο και αναρωτιέται πώς θα είναι όταν γίνει νυχτοπεταλούδα. Πανέμορφες και λαμπερές, ωραίες και εκθαμβωτικές, αλλά καθόλου ευγενικές, οι άλλες κάμπιες γελούν με τη μικρή, άχαρη, Μαλλιαρή Αρκουδίτσα. Για ένα πράγμα είναι σίγουρες: η Μαλλιαρή Αρκουδίτσα δεν θα γίνει ποτέ τόσο εντυπωσιακή και όμορφη όσο αυτές! Αλλά μήπως τελικά μπορεί μια μικρή κάμπια να μεταμορφωθεί σε κάτι πραγματικά εκπληκτικό;\nΥπάρχουν κάποιες στιγμές που αισθάνεσαι ότι η ευτυχία είναι μακριά σου. Δεν χρειάζεται να την αναζητάς. Υπάρχει ένα μέρος όπου εκείνη βρίσκεται πάντοτε… Ανακάλυψέ το! Όπως και κάποιες φορές η λύπη σε επισκέπτεται, ενώ δεν την περιμένεις. Αν την αφήσεις να μπει στη ζωή σου, τότε θα ανακαλύψεις ότι το μόνο που θέλει είναι να έχει μια φίλη, έστω και για λίγο… Μην τη φοβηθείς!\n«Τοκ, τοκ… Είμαι η ευτυχία» και «Τοκ, τοκ… Είμαι η λύπη»: Δυο νέα εικονογραφημένα βιβλία της Εύα Έλαντ, από τις Εκδόσεις Μίνωας, φέρνουν σε επαφή τα μικρά μας με τα συναισθήματα, ευχάριστα και δυσάρεστα, και τους δείχνουν πώς να τα διαχειρίζονται.\nΗ τολμηρή Λάνα Λιν, η ηρωίδα της Ρεμπέκα Βαν Σλάικ, μπαίνει σε νέες περιπέτειες, στο νέο βιβλίο των Εκδόσεων Κλειδάριθμος «Το αρνάκι και το καινούριο τσοπανόσκυλο» (μετάφραση Ηλιάνα Αγγελή), για παιδιά από 3 ετών. Η Λάνα Λιν είναι ένα αρνάκι, που τρελαίνεται να τρέχει μες στο άγριο δάσος τη νύχτα, να μένει ξύπνια μέχρι αργά, τρελαίνεται να ουρλιάζει στο φεγγάρι. Και τρελαίνεται να λέει στους άλλους τι να κάνουν. Έτσι, όταν ο φίλος της ο Σον της λέει ότι θα έρθει ένα καινούριο τσοπανόσκυλο για να φυλάει το κοπάδι, η Λάνα Λιν αναλαμβάνει δράση. Θα εκπαιδεύσει αυτό το μαλλιαρό ζωντανό για να κάνει τη δουλειά του – είτε του αρέσει είτε όχι. Μάθημα ένα: να οδηγεί το κοπάδι. Μάθημα δύο: να είναι σε επιφυλακή, μέρα νύχτα. Μάθημα τρία: να προστατεύει το κοπάδι από τον κίνδυνο. Το καινούριο τσοπανόσκυλο –αν είναι όντως αυτό– το περιμένει μια μεγάλη έκπληξη!\nΣτον Λουέλιν δεν αρέσει να αισθάνεται λύπη, θυμό, μοναξιά ή ντροπή. Έτσι, σκαρφίζεται ένα πανέξυπνο σχέδιο: παραχώνει τα συναισθήματά του μέσα σε βάζα και τα φυλάει σε ντουλάπια, ώστε να μην τον ενοχλήσουν άλλο. Όταν όμως βρίσκει τον μπελά του στην τάξη, διαπιστώνει ότι πρέπει να κρύψει και τον ενθουσιασμό του. Και όταν τη θέση της χαράς παίρνει η απογοήτευση, αποφασίζει να ξεφορτωθεί και τη χαρά. Ύστερα από λίγο, το κουνελάκι δεν νιώθει σχεδόν τίποτα. Τι θα συμβεί όταν τα συναισθήματά του αρνηθούν να μείνουν άλλο κλεισμένα σ’ ένα βάζο μέσα; Ο Λουέλιν σύντομα ανακαλύπτει ότι η ζωή γίνεται πιο πολύχρωμη όταν αφήνει κανείς ελεύθερα τα συναισθήματά του. Και μόνο τότε, όταν τα συνειδητοποιεί και τα αποδέχεται, είναι επιτέλους σε θέση να τα αφήσει πίσω του. Μετά το «Σ’ ένα βάζο μέσα», το «Έξω από το βάζο», της Deborah Marcero (Εκδόσεις Μεταίχμιο, μετάφραση Μάρω Ταυρή), είναι ένα εικονογραφημένο βιβλίο, που βοηθά τα παιδιά από 3 ετών να μάθουν όχι μόνο τα συναισθήματα, αλλά και το πόσο σημαντικό είναι να νιώθουμε ελεύθεροι να τα εκφράσουμε.\nΗ Τίλυ ανησυχεί γιατί θα πάει στο καινούργιο της σχολείο και δεν θα γνωρίζει κανέναν. Ο δάσκαλος της προτείνει να δοκιμάσει «Το Παγκάκι της Φιλίας»… Το παγκάκι όμως είναι ήδη πιασμένο! Τι θα κάνει η Τίλυ; Οι Εκδόσεις Παπαδόπουλος συστήνουν στα παιδιά από 3 ετών την τρυφερή ιστορία της Wendy Meddour για μια φιλία που ξεκινάει αναπάντεχα. Γιατί η φιλία δεν είναι πάντα μια εύκολη υπόθεση, αλλά μπορεί να γίνει αν έχεις θάρρος να γνωρίσεις καινούργια πράγματα, να εξερευνήσεις και να μάθεις. Η μαγική εικονογράφηση είναι του πολυβραβευμένου Daniel Egnéus και η μετάφραση του Αντώνη Παπαθεοδούλου.\nΉταν κάποτε μια πόλη/που ξεκούραστοι ήταν όλοι,/κι οι τουρίστες που πηγαίναν/μια για πάντα εκεί μέναν./Καθενός το περιβόλι/λίγη γη είχε όλη κι όλη,/μα ό,τι έμπαινε εκεί πέρα/άνθιζε την άλλη μέρα… «Το μαγικό χωράφι», του Φαίδωνα Κυριακού, εικονογραφημένο από τον Πέτρο Χριστούλια (Εκδόσεις Μάρτης), είναι μια ιστορία για το εύφορο χώμα μιας μακρινής πόλης, αλλά και για το μαγικό χωράφι που έχουμε όλοι στην καρδιά μας. Ένα βιβλίο που με χιούμορ και γλαφυρότητα επαινεί το κουράγιο και τη συνεργασία, όταν οι καταστάσεις στη ζωή δυσκολεύουν. Οι υπέροχες εικόνες και το έμμετρο κι ευφάνταστο κείμενο χαρίζουν στα παιδιά από 3 ετών μια υπέροχη αναγνωστική εμπειρία για τη δύναμη της αγάπης που κρύβουμε όλοι μέσα μας.\nΜπορεί να μην έχουν αδερφούς, αδερφές ή γονείς, αλλά όλα τα λουλούδια ανήκουν σε οικογένειες, ανάλογα με τα κοινά χαρακτηριστικά τους. Γιατί είναι κόκκινα τα τριαντάφυλλα και μοβ οι βιολέτες; Γιατί είναι χρήσιμα τα λουλούδια; Τι θα φάει η μυγοπαγίδα της Αφροδίτης; Γιατί ονομάζονται ανθισμένες κερασιές; Πόσο μεγάλο είναι το γιγάντιο νούφαρο του Αμαζονίου; Τι υπάρχει μέσα στα φυτά κανάτες; Δεν είναι άγρια όλα τα λουλούδια; Πόσο ήλιο χρειάζονται τα ηλιοτρόπια; Ο αγαπημένος Γιούβαλ Ζόμερ επιστρέφει στις Εκδόσεις Κλειδάριθμος με το άκρως ανοιξιάτικο «Μεγάλο βιβλίο των λουλουδιών» (μετάφραση Ηλιάνα Αγγελή), που ανήκει στην πολυβραβευμένη σειρά του με τα Μεγάλα βιβλία. Μικροί και μεγάλοι, κάντε μια αναζωογονητική βουτιά στα θαύματα του κόσμου μας, μέσα από αυτή τη διασκεδαστική εγκυκλοπαίδεια λουλουδιών, με τη συναρπαστική εικονογράφηση και τις χρήσιμες πληροφορίες.\nΑυτό είναι το δικό σου το παγκάκι, όπου θα φυσήξει της ζωής το αεράκι για σένα και τον γιο μας, το παιδί μας, τον καρπό μας. Στο τρυφερό «Παγκάκι» (Εκδόσεις Πατάκη, μετάφραση Φίλιππος Μανδηλαράς), η Μέγκαν, δούκισσα του Σάσσεξ, συλλαμβάνει την ιδιαίτερη και διαρκώς εξελισσόμενη σχέση μεταξύ πατέρα και γιου και την αποδίδει με τα μάτια της μητέρας. Η προοπτική του μέλλοντος για την οικογένειά της, δοσμένη με στοχαστικό, ποιητικό τρόπο, αφορά αναγνώστες κάθε ηλικίας και θα αγαπηθεί από όλες τις γενιές, παρουσιάζοντας τις διαφορετικές μορφές με τις οποίες μπορεί να εκφραστεί η αγάπη στη σύγχρονη οικογένεια. Ο τιμημένος με το βραβείο Κάλντεκοτ Κρίστιαν Ρόμπινσον προσθέτει τις χαρούμενες εικόνες με τα τόσο χαρακτηριστικά του χρώματα.\nΞέρατε ότι κάποιες ζέβρες γεννιούνται με βούλες αντί για ρίγες; Έχετε δει ποτέ περιστέρι-ουράνιο τόξο ή αράχνη-παγόνι; Θα μαντεύατε ότι το ζωάκι που ρίχνει τις πιο δυνατές μπουνιές στον κόσμο είναι μια γαρίδα; Η Γη είναι ένα μεγάλο σπίτι που εμείς οι άνθρωποι μοιραζόμαστε με πολλά ακόμα ζωάκια. Στο νέο βιβλίο των Εκδόσεων Διόπτρα «Τα ζώα είναι πολύ κουλ άτομα!» θα μάθουμε σε ποιο μέρος πρέπει να ταξιδέψουμε για να τα δούμε, ποια είναι τα ταλέντα τους και ποιοι είναι οι φίλοι τους, μέσα από ζωγραφιές, αστεία και ποιήματα! Διότι «Η γεωγραφία είναι πολύ κουλ!» στηρίζει και τα κουλ ζώα, την καθημερινή μας κιούτνες, όπως τον Μανδαρίνο, το Παπαγαλόψαρο, το Ρακούν, αλλά και την Τίγρη, την Πολική Αρκούδα, τον Σκύλο και το Ψάρι-Κλόουν. Μικρά Γεωγραφόπουλα, από 3 ετών, ήρθε η ώρα να λάβετε δράση! Πάρτε ξυλομπογιές και μαρκαδόρους και ελάτε να ζω(ο)γραφίσετε και να ανακαλύψετε τα πιο κουλ πλάσματα του πλανήτη μας! Η εικονογράφηση είναι της Ναταλίας Μαυρωτά.\nΜια φορά κι έναν καιρό, οι κάτοικοι µιας ήσυχης πόλης έµαθαν πως θα έφτανε σε λίγο εκεί ο γίγαντας Αγκουγκαράν, ο φόβος και ο τρόµος όλου του κόσµου! Δεν είχαν πολύ χρόνο στη διάθεσή τους, κι έτσι έτρεξαν αµέσως να θωρακίσουν τα σπίτια τους, να προµηθευτούν τρόφιµα, αλλά και όπλα για να αντιµετωπίσουν τον εχθρό. Ώσπου, τρεις µέρες µετά, ακούστηκε ένας απαίσιος θόρυβος που έκανε τα σπίτια να τρέµουν και τα τζάµια να τρίζουν. Κι αµέσως εµφανίστηκε µια τεράστια σκιά, που έκρυψε τον ήλιο. «Έρχεται ο γίγαντας». Και τότε, τότε… Ο Μάκης Τσίτας και οι Εκδόσεις Μεταίχμιο συστήνουν στα παιδιά μια νέα, ανατρεπτική «Μικρή Καληνύχτα», σε εικόνες του Νικόλα Χατζησταμούλου.\nΗ φαντασία δίνει φτερά. Όπως όλα τα παιδιά, έτσι και τα δυο αδέλφια της της νέας ιστορίας της Μαρίας Παπαγιάννη «Στο Πικεφί» (Εκδόσεις Πατάκη, εικονογράφηση Ίρις Σαμαρτζή) με τη φαντασία τους μπορούν να κάνουν θαύματα. Οι τοίχοι του δωματίου πέφτουν και γρήγορα ξανοίγονται στην ανοιχτή θάλασσα. Για να αρχίσει το ταξίδι, δεν χρειάζονται παρά ελάχιστα. Έχουν τα δικά τους απαραίτητα: ένα ζευγάρι κιάλια, ένα μπισκότο, μια κόκκινη σβούρα, το αγαπημένο τους παιχνίδι, και ξεκινούν για τη χώρα της ελευθερίας. Το ταξίδι επιφυλάσσει πάντα απρόοπτα κι είναι ακριβώς αυτό που το κάνει πιο συναρπαστικό. Καρχαρίες, γλάροι, κύματα κι ο ήλιος ψηλά. Τα δύσκολα τους ενώνουν, τους δένουν, τους προετοιμάζουν. Τα παιδιά τραβούν μαζί κουπί στα κύματα και μοιράζονται τους φόβους τους και τις χαρές τους. Δηλαδή ταξιδεύουν μαζί για κείνη τη χώρα όπου τα παιδιά παίζουν ελεύθερα. Όταν η ώρα περάσει, θα βρεθούν πάλι στο δωμάτιό τους και θα προσκαλέσουν και τη μαμά τους στον μαγικό τους κόσμο. Κι ευτυχώς η μαμά καταλαβαίνει την αξία της πρότασης και ανεβαίνει μαζί τους στο κρεβάτι-καράβι…\nΌταν ένα αγόρι συνάντησε ένα μικρό, λευκό αρκουδάκι ποτέ δεν μπορούσε να φανταστεί ότι θα αποκτούσε έναν καινούργιο φίλο, πολύ διαφορετικό από εκείνο. Και παρόλο που το αρκουδάκι ολοένα και μεγάλωνε και έπρεπε να επιστρέψει στο σπίτι του, η φιλία τους γέννησε ιστορίες, εικόνες και στιγμές γεμάτες αγάπη που θα τις θυμούνται για πάντα. To «Μικρό μου αρκουδάκι», του Richard Jones (Εκδόσεις Διόπτρα, μετάφραση Λύντη Γαλάτη), είναι μια μαγική ιστορία για τη φιλία και την αποδοχή του διαφορετικού, για παιδιά από 4 ετών.\nΌταν ο Μαξ φοράει τη στολή του λύκου κι αρχίζει τις σκανταλιές, η μητέρα του τον μαλώνει. Τον φωνάζει «Τέρας!» και τον στέλνει νηστικό στο δωμάτιο του. Εκείνος ανταπαντά «Θα σε φάω» και θυμωμένος ξεκινάει ένα ταξίδι για μια φανταστική χώρα που κατοικείται από τέρατα. Αυτά θα τον ανακηρύξουν βασιλιά τους και θα αρχίσουν μαζί του τον κακό χαμό Όμως, μετά τον κακό χαμό, ο Μαξ θα πεθυμήσει το σπίτι του και τη μητρική αγκαλιά. Και το ταξίδι της επιστροφής θα ξεκινήσει… Τι θα βρει, άραγε, ο Μαξ όταν επιστρέψει στο σπίτι; Το εμβληματικό παραμύθι «Η χώρα των τεράτων» του συγγραφέα και εικονογράφου Maurice Sendak (Εκδόσεις Παπαδόπουλος, μετάφραση Γιάννης Παλαβός) είναι ένα βιβλίο-σταθμός για τα εκδοτικά δεδομένα παγκοσμίως. Κυκλοφόρησε πρώτη φορά το 1963 και έχει πουλήσει πάνω από 25 εκατομμύρια αντίτυπα, έχει διασκευαστεί για ταινίες, όπερα κ.ά., και έχει μεταφραστεί σε περισσότερες από 30 γλώσσες.\nΟ «Τυρίνος. Ο κλέφτης φόβων», ο ήρωας του Νικόλα Σμυρνάκη (Εκδόσεις Διόπτρα, εικονογράφηση Ναταλία Καπατσούλια) ζει όλη του τη ζωή σε έναν σκοτεινό υπόνομο. Είναι φτωχός, όπως σχεδόν όλα τα ποντίκια. Αποφασίζει να ληστέψει την Τυράπεζα, να μοιράσει το τυρί και να τιμωρήσει τους Τυραπεζίτες. Ώσπου μια νύχτα όλα αλλάζουν… Ο Τυρίνος θα ζήσει μια απίθανη περιπέτεια και θα συνειδητοποιήσει ότι έχει μια εκπληκτική σούπερ δύναμη! Μπορεί να κάνει αυτό που φοβάται. Με την Τυράπεζα τελικά τι έγινε; Τι ρόλο παίζει ο Ιππότης της Στρογγυλής Γραβιέρας; Θα καταφέρει ο Τυρίνος, ένα τοσοδά ποντικάκι, να σώσει ένα αλυσοδεμένο λιοντάρι, τον Λέοντα Τολστόι, αλλά και να μεταφέρει το φως στον σκοτεινό υπόνομο; Πώς γίνεται κάποιος κλέφτης φόβων; Ένα παραμύθι που μιλάει για την ελευθερία και τη γενναιότητα και βοηθάει τα παιδιά από 4 ετών να έρθουν σε επαφή με τα συναισθήματά τους, απενοχοποιεί στα μάτια τους τον φόβο και τα προτρέπει να τον μεταμορφώσουν σε κινητήρια δύναμη. Ακόμα καλύτερα… σε φίλο και σύμμαχο.\nΗ Άρα είναι ένα μικρό κορίτσι που του αρέσει να κάνει μεγάλα όνειρα. Πολλές από τις φανταστικές ιδέες της της έρχονται στα όνειρά της. Η Άρα κατασκευάζει λοιπόν έναν Αποκωδικοποιητή Ονείρων για να αιχμαλωτίζει τα όνειρά της. Όμως υπάρχουν κι άλλα παιδιά που κάνουν μεγάλα όνειρα. Τι θα γίνει με αυτά; Με τη βοήθεια του ρομπότ της, της Ντι-Ντι <Μπιπ!>, και της ετερόκλητης ομάδας της, των Σούπερ Λυτών, η Άρα ξεκινάει ένα ταξίδι για να φτιάξει τον Αποκωδικοποιητή Ονείρων της ΓΤΚ – Για Τον Κόσμο! Η «Άρα, η εφευρέτρια των ονείρων», της Κομάλ Σινκχ (Εκδόσεις Κλειδάριθμος, μετάφραση Ηλιάνα Αγγελή) είναι η πολυαναμενόμενη συνέχεια του βιβλίου «Άρα, η μηχανικός των άστρων». Φέρνει στο προσκήνιο το ταξίδι της καινοτομίας και δίνει στους μικρούς αναγνώστες την ευκαιρία να ρίξουν μια ματιά στα στοιχεία που είναι αναγκαία για να φτιάξουν μια start-up και να υλοποιήσουν τις ιδέες τους όταν μεγαλώσουν.\nTι είναι αυτό το γκρίζο πράγμα που μας ακολουθεί; Γιατί βρίσκεται παντού; Γιατί είναι πάντα εκεί και ρίχνει πάνω μας τη σκιά του; Όμως, τα πράγματα δεν είναι ακριβώς έτσι! Η πραγματικότητα από μόνη της μας φέρνει συχνά σε αδιέξοδο, και όχι μόνο δεν διώχνει αλλά, αντίθετα, ενισχύει τους φόβους μας. Το νέο silent book του ζωγράφου Αχιλλέα Ραζή «Είναι τέρας;» (Εκδόσεις Καλειδοσκόπιο) μιλάει στα παιδιά από 5 ετών για όλα τα σκοτεινά πράγματα που μας φοβίζουν στη ζωή. Αν δεν τα βάλουμε κι αυτά μέσα στο «παραμύθι», τότε το παραμύθι θα είναι ψεύτικο, αφού πουθενά δεν υπάρχει μόνο χαρά, και οι φόβοι μας θα είναι πάντα εκεί έξω. Ένα βιβλίο-έργο τέχνης, μόνο με εικόνες, που περιγράφει τη διαδρομή ενός μικρού αγοριού από τη βεβαιότητα του «είναι τέρας» στο ενδεχόμενο «μήπως τελικά δεν είναι τέρας;»\nΟ Βαγγέλης Ηλιόπουλος επιστρέφει με ένα κείμενο πολύ προσωπικό. Ένα παιδί αναπολώντας τις στιγμές που περνάει με τον νονό του, μέσα από τα δώρα του και τις κοινές εμπειρίες τους, προσπαθεί να ανακαλύψει τι δουλειά κάνει: Αποθηκάριος αναμνήσεων; Εξερευνητής συναισθημάτων; Επινοητής τρόπων διασκέδασης; Παρατηρητής ψυχολογικών μεταπτώσεων; Διαχειριστής φαντασίας; Δοκιμαστής ταξιδιών; Ίσως κι όλα αυτά μαζί, αφού είναι όσα παίρνει ένα παιδί από αυτή την ιδιότυπη σχέση του με ένα πρόσωπο που δεν είναι μεν γονιός, αλλά παίζει σπουδαίο ρόλο στη ζωή του. Στο βιβλίο «Είναι ο νονός μου εφευρέτης;» (Εκδόσεις Πατάκη, εικονογράφηση Ελένη Τσάμπρα, σειρά Χωρίς Σωσίβιο) ο συγγραφέας περιγράφει στα παιδιά από 5 ετών με τρόπο τρυφερό, εμπνευσμένος από τους δικούς του νονούς, το αυτονόητο (ή τουλάχιστον αυτό που θα έπρεπε να είναι αυτονόητο): Ότι ο/η νονός/να δεν είναι παρά ένας εφευρέτης τρόπων να δείχνεις την αγάπη σου!\nΥπήρχε πράγματι ένα άγαλμα του Χανς Κρίστιαν Άντερσεν μισοβυθισμένο στα νερά ενός λιμανιού; Υπήρχε άραγε κι ένα παιδί που γοητευόταν από τα παραμύθια κι απογοητευόταν από τη ζωή; Και τι συνέβη εκείνο το βράδυ των γενεθλίων του μεγάλου Δανού παραμυθά; Οι παραμυθάδες όλου του κόσμου, λέει, μπορούν να επιβεβαιώσουν αυτή την απίστευτη ιστορία. Όπως φυσικά μπορεί να την επιβεβαιώσει κι εκείνο το παιδί που είδε με τα ίδια του τα μάτια όλα εκείνα τα θαυμαστά που συνέβησαν. Πολλοί, βέβαια, θα συνεχίσουν να μην την πιστεύουν, ισχυριζόμενοι ότι δεν αξίζει να δίνει κανείς και μεγάλη σημασία ούτε στα αγάλματα ούτε στα παιδιά ούτε στα παραμύθια. Όμως όλοι οι άλλοι, αφού μάθουν την ιστορία, σίγουρα θα ορκίζονται πως την έζησαν κι οι ίδιοι. Το νέο παραμύθι της Αγγελικής Δαρλάση «Το παιδί και το άγαλμα του Άντερσεν» κυκλοφορεί από τις Εκδόσεις Μεταίχμιο σε εικονογράφηση του Βασίλη Κουτσογιάννη, απευθύνεται σε παιδιά από 5 ετών και είναι εμπνευσμένο από την ιστορία του αγάλματος του μεγάλου Δανού παραμυθά που δημιούργησε ο γλύπτης Γενς Κάλσιοτ και το βύθισε στα νερά του λιμανιού του Όντενσε.\nΑπό πού προήλθε η ζωή; Τι μας αποκαλύπτουν τα απολιθώματα; Πού οφείλουν τη μορφή τους τα έμβια όντα; Πώς εξαφανίστηκαν οι δεινόσαυροι και πότε εμφανίστηκαν τα πρώτα είδη ανθρώπου; Μέσα από το διαδραστικό βιβλίο με τα κινούμενα μέρη «Ανακαλύπτω την εξέλιξη», της Έμιλι Μπόουν (Εκδόσεις Ψυχογιός), οι αναγνώστες από 5 ετών παίρνουν απαντήσεις σε βασικά ερωτήματα και γνωρίζουν την απίστευτη ιστορία της εξέλιξης, από τις απαρχές της ζωής στον πλανήτη μας μέχρι και σήμερα.\nΓιατί αλυχτούν οι λύκοι; Η λεοπάρδαλη του χιονιού ξέρει να λέει αστεία; Πώς είναι η τέλεια μέρα για μια τίγρη; Αν είσαι από 5 ετών, και τολμάς, έλα να γνωρίσεις από κοντά 10 δυνατά και μαλλιαρά άγρια ζώα, όπως μια πολική αρκούδα ή ένα γιγάντιο αρμαντίλλο, που έρχονται στο μικρόφωνο και αποκαλύπτουν τις συνήθειές τους, τη συμπεριφορά τους, όσα τους αρέσουν κι όσα αντιπαθούν, τις αγαπημένες τους τροφές και άλλα πολλά! Τη «Συνέντευξη με μια τίγρη και άλλα άγρια ζωάκια με κοφτερά νυχάκια» (Εκδόσεις Παπαδόπουλος, μετάφραση Πετρούλα Γαβριηλίδου) παίρνει ο γενναίος βραβευμένος συγγραφέας Άντι Σιντ, που ρισκάρει τη ζωή του για να κάνει τις ερωτήσεις που πάντα ήθελες να κάνεις.\nΘα έδινα τα πάντα για τα χρώματα, για το σχολείο, για ένα και μόνο ποτήρι γάλα, για τα βιβλία, για την ειρήνη και την οικογένεια. Θα έδινα τα πάντα για τη γιαγιά, για τους φίλους, για τον σκύλο, για τον ήλιο και την ελιά. Θα έδινα τα πάντα για πάντα. «Θα έδινα τα πάντα» αποκαλύπτει μια φωνή, στο ομώνυμο αριστουργηματικό βιβλίο της Έλενας Αρτζανίδου (Εκδόσεις Ψυχογιός), εικονογραφημένο εκπληκτικά από την Έφη Λαδά, που μπορεί να είναι ένας μικρός ήρωας ή μια μικρή ηρωίδα. Αυτό το «πάντα» περιλαμβάνει πολλά και διαφορετικά πράγματα, όπως άλλωστε συμβαίνει με τον κόσμο γύρω μας και εστιάζει στα μικρά, μα τόσο σημαντικά πράγματα της ζωής, τα οποία καμιά φορά, δυστυχώς, ξεχνάμε.\n«Το δικό μου μουσείο», εικονογραφημένο με ένα ξεχωριστό στιλ κολάζ από την πρωτοεμφανιζόμενη συγγραφέα και εικονογράφο Emma Lewis, ακολουθεί ένα μικρό κορίτσι σε ένα ταξίδι ανακάλυψης κατά την διάρκεια του οποίου μαθαίνει τι είναι τα μουσεία και τι υπάρχει μέσα σε αυτά. Γεμάτη ανυπομονησία, βρίσκει γιγάντια έντομα και παράξενα άγρια ζώα, αρχαία σκεύη και σύγχρονους πίνακες ζωγραφικής, φύλλα που μοιάζουν με φτερά και λουλούδια τόσο μεγάλα όσο το κεφάλι της! Θαυμάζοντας τα μουσεία, παλιά, καινούρια, σε εξωτερικούς χώρους και ακόμη και στο διάστημα, σύντομα καταλαβαίνει ότι το αγαπημένο της μουσείο την περιμένει στο σπίτι. Ένα βιβλίο που εξυμνεί πως μια συλλογή από αντικείμενα μπορεί να αντανακλά τις προσωπικότητες μας.\nΑπό τις εκδόσεις Ίκαρος κυκλοφορεί «Η κρυφή ζωή των συναισθημάτων», της Tina Oziewicz, σε εικονογράφηση της Aleksandra Zając, μια εξερεύνηση στον κρυφό και συχνά δυσνόητο κόσμο των συναισθημάτων! Το βιβλίο δίνει την ευκαιρία στους αναγνώστες από 5 ετών να αντιληφθούν μια σειρά απλών, αλλά πολύπλοκων συναισθημάτων –όπως η χαρά, η ευγένεια, το θάρρος, ο φόβος, ο ενθουσιασμός, η ευγνωμοσύνη, η ηρεμία και η συμπόνια–, μέσα από συγκεκριμένα και κατανοητά παραδείγματα. Οι δημιουργοί προσκαλούν μικρούς και μεγάλους να συζητήσουν και να σκεφτούν τι συμβαίνει στον κόσμο των συναισθημάτων (και όχι μόνο). Με απλές, ξεκάθαρες προτάσεις που ανοίγουν διάλογο με τον αναγνώστη, παρουσιάζονται τα συναισθήματα και ο τρόπος που αυτά ενεργούν. Δεν κρίνονται, ούτε κατατάσσονται, υπάρχουν στον καθένα μας. Ας τα ανα-γνωρίσουμε καλύτερα.\n«Μη στενοχωριέσαι! Προσπάθησε να μην το σκέφτεσαι!» Είναι μια συμβουλή που οι γονείς δίνουμε συχνά στα παιδιά μας για να τα παρηγορήσουμε και να απαλύνουμε τις ανησυχίες τους. Είναι όμως τόσο απλό; Πώς επιτυγχάνεται; Τι θα μπορούσε να αποτελέσει μια αποτελεσματική λύση στην αγωνία του παιδιού μας; Στο βιβλίο της ψυχολόγου Κατερίνας Χατζηκαλλία-Κουνιάκη «Μην το σκέφτεσαι! Καλά λες, πώς δεν το σκέφτηκα;» (Εκδόσεις Πατάκη, εικονογράφηση Χλόν Φινν) μια μητέρα και μια κόρη προσπαθούν να διαχειριστούν τα πιο «δύσκολα» συναισθήματα που συχνά όλοι βιώνουμε. Μαζί κατορθώνουν και βρίσκουν τη λύση! Ένα βιβλίο-κλειδί για γονείς και παιδιά από 5 ετών για να ξεκλειδώσουμε τους εαυτούς μας και τις σχέσεις μας, λύνοντας ουσιαστικά τις αγωνίες μας.\n«Τα κορίτσια έχουν το δικαίωμα…» και «Τα αγόρια έχουν το δικαίωμα…» είναι δυο βιβλία της Elisabeth Brami που έρχονται να καταρρίψουν τα στερεότυπα για τα φύλα. Το μόνο που θέλουμε είναι παιδιά ευτυχισμένα! Τα κορίτσια, όπως και τα αγόρια, έχουν το δικαίωμα να είναι ατημέλητα, αναμαλλιασμένα, γρατζουνισμένα και νευρικά, να διαλέγουν το επάγγελμα που τους αρέσει, να μην είναι κάθε μέρα πριγκίπισσες και να αγαπούν όποιον θέλουν.\nΤα αγόρια, όπως και τα κορίτσια, έχουν το δικαίωμα να κλαίνε, να xoρεύουν, να μην είναι καλοί στα μαθηματικά, να ντύνονται με όποιο χρώμα θέλουν, να μην είναι κάθε μέρα σούπερ ήρωες και να αγαπούν όποιον θέλουν. Κυκλοφορούν από τις Εκδόσεις Διόπτρα σε μετάφραση της Τατιάνας Γαλάτουλα και απευθύνονται σε παιδιά από 5 ετών.\nΗ καλύτερη φίλη της Δέσποινας τη σέρνει βιαστικά μπροστά στον πίνακα ανακοινώσεων της τάξης. «Κοίτα! Δεν είναι τρομερό; Το καλύτερο έπαθλο απ’ όλα! Γιούπιιι!», χοροπηδάει από τη χαρά της η Άννα. Όχι όμως και η Δέσποινα. Το έπαθλο είναι όντως το καλύτερο, αλλά η ιδέα και μόνο πως για να το διεκδικήσει θα πρέπει να πάρει μέρος σε ποδηλατικό αγώνα την κάνει να κοκκινίζει από ντροπή. Ο λόγος; Οι βοηθητικές ρόδες που φοβάται να βγάλει από το ποδήλατό της. Τότε είναι που εμφανίζεται ο Παύλος. Οι δυο τους κλείνουν μια μυστική συμφωνία. Θα καταφέρει άραγε η Δέσποινα με τη βοήθειά του να απαλλαγεί από τις άβολες ρόδες και να διεκδικήσει το έπαθλο; Η απάντηση στο νέο βιβλίο της Σοφίας Τσιάμη «Χωρίς βοηθητικές», μια Φραουλίτσα για παιδιά 5-6 ετών που προστίθεται στη Φρουτοπαρέα των εκδόσεων Ψυχογιός, εικονογραφημένη από τη Λήδα Βαρβαρούση.\nΟι εκδόσεις Μίνωας προτείνουν στα παιδιά από 5 ετών μια ξεκαρδιστική σειρά βιβλίων των Κολά Γκουτμάν και Μαρκ Μπουταβάν, με ήρωα έναν καλοκάγαθο αδέσποτο σκύλο που αποδεικνύεται χίλιες φορές καλύτερος από τους ανθρώπους που συναντά στον δρόμο του. Στο τρίτο βιβλίο, με τίτλο «Ο Μούργος είναι ερωτευμένος», ο Μούργος και οι… ψύλλοι του έχουν ερωτευτεί τη Χαλαρούλα, μια ψωριάρικη και –ευτυχώς για εκείνον– αλλήθωρη σκυλίτσα. Προσπαθεί να την κατακτήσει με οδηγό το βιβλίο του Γιατρού του Έρωτα, όμως σύντομα καταλαβαίνει ότι τα πράγματα δεν είναι εύκολα. Τι να κάνει; Να την αποκαλέσει «λουκανικάρα» ή μήπως να την απαγάγει μέσα σε μια σκουπιδοσακούλα; Η μετάφραση είναι της Εύης Γεροκώστα.\nΗ Επανάσταση του 1821 και η Μικρασιατική Καταστροφή του 1922 αποτέλεσαν δύο σταθμούς της σύγχρονης ιστορίας μας. Ενδιαμέσως όμως τι συνέβη; Ποια ήταν η πορεία της ελληνικής κοινωνίας; Πώς από τον θρίαμβο της ίδρυσης του ελεύθερου ελληνικού κράτους φτάσαμε σε μια μεγάλη καταστροφή; Τις απαντήσεις δίνει με τον μοναδικό της τρόπο η Ελένη Σβορώνου, στο καινούργιο της βιβλίο «Για να ζούμε ενωμένοι. Νίκες και ήττες μιας Μεγάλης Ιδέας», που κυκλοφορεί από τις Εκδόσεις Μεταίχμιο, εικονογραφημένο από τον Χρήστο Κούρτογλου. Για παιδιά από 5 ετών.\nΗ Ντάγκμαρ Γκάισλερ, αγαπητή για τα εικονογραφημένα βιβλία της που πραγματεύονται θέματα από τον κοινωνικό και ψυχολογικό κόσμο των παιδιών, επιστρέφει στις Εκδόσεις Ψυχογιός με τρία νέα βιβλία και την επανέκδοση του γνωστότερου βιβλίου της «Δεν πάω πουθενά με ξένους», σε σκληρόδετη έκδοση. Το σχολείο τελείωσε. Όλοι οι συμμαθητές της Μελίνας έχουν φύγει. Μόνο εκείνη περιμένει υπομονετικά έξω στο πεζοδρόμιο. Μια κυρία περνάει από μπροστά της. «Έλα μαζί μου», της λέει. «Δεν έρχομαι, γιατί δεν σας ξέρω», απαντά η Μελίνα. Κι όσο κι αν επιμείνει η κυρία, η Μελίνα θα περιμένει, όπως της είπε να κάνει η μαμά… Μια ιστορία που εξηγεί με όμορφο τρόπο στα παιδιά από 5 ετών ότι δεν πρέπει να ακολουθούν ποτέ τους ξένους, αλλά να ακούνε πάντα τους γονείς τους.\nΕίναι συναρπαστικό ν’ αποκτάς αδελφάκι! Φέρνει όμως κι ένα σωρό αλλαγές. Η Μαίρη το διαπιστώνει όταν γεννιέται ο Ιάκωβος, το μικρότερο παιδί της οικογένειας. Ευτυχώς που έχει τους φίλους της απ’ το νηπιαγωγείο και μπορεί να μοιραστεί μαζί τους σκέψεις και να δει το θέμα από άλλη σκοπιά. Στο «Ευτυχώς που υπάρχουν αδέλφια», η Γκάισλερ φωτίζει τις διάφορες πτυχές της ζωής με αδέλφια: τι σημαίνει να είμαι είτε ο μεγαλύτερος είτε ο μικρότερος; Πότε πρέπει να κάνω ένα βήμα πίσω και πότε έχω το δικαίωμα να πω ότι αισθάνομαι ριγμένος; Και πώς μπορεί η ζωή με τα αδέλφια να γίνει πιο όμορφη;\nΑλήθεια, πώς καταλαβαίνεις αν είσαι δεξιόχειρας ή αριστερόχειρας; Κάθε άνθρωπος έχει μια «δυνατή» πλευρά. Τι ακριβώς σημαίνει αυτό και πώς θα ξεχωρίσεις ποια είναι η δική σου; Για ποιον λόγο κάποιοι κάνουν τη λάθος επιλογή; Σε συνεργασία με τη Στέφανι Γκέρχαρτζ, η Γκάισλερ γράφει ένα κείμενο που έλειπε (εγώ που έχω αριστερόχειρο παιδί δεν βρήκα ποτέ κάτι σχετικό). Το βιβλίο «Τα κάνω όλα με το αριστερό» προσεγγίζει με ευαισθησία το θέμα της αριστεροχειρίας και εξηγεί γιατί είναι σημαντικό να το κατανοήσουμε και να σταματήσουμε τις λανθασμένες συνήθειες. Με πολλές συμβουλές και ιδέες, προσφέρει μια καλή αφορμή για συζήτηση μεταξύ γονιών και παιδιών, ενώ ταυτόχρονα αποτελεί έναν πρακτικό καθημερινό οδηγό για τα αριστερόχειρα μικρά μας.\nΤέλος, η Ντάγκμαρ Γκάισλερ εικονογραφεί το βιβλίο της Ελίζαμπεθ Τσέλερ «Είμαι κι εγώ δυνατή», που αφορά το bullying και την αντιμετώπισή του. Η Κατερίνα διστάζει να προχωρήσει. Η Γιώτα κι ο Παντελής, δυο μεγαλύτερα παιδιά του νηπιαγωγείου, της κλείνουν τον δρόμο, τη σπρώχνουν και θέλουν ν’ αρπάξουν την καινούργια, όμορφη τσάντα της. Πόσο θα ήθελε η Κατερίνα ν’ αμυνθεί και να φωνάξει δυνατά για βοήθεια! Αντίθετα κουλουριάζεται φοβισμένη στο έδαφος. Δεν είναι πάντα εύκολο να είσαι θαρραλέος και να έχεις εμπιστοσύνη στον εαυτό σου. Όμως, τελικά η Κατερίνα μαθαίνει πως είναι ξεχωριστή και πως μπορεί να είναι περήφανη για τον εαυτό της. Κι αυτό την κάνει δυνατή – τόσο δυνατή, που ούτε η Γιώτα κι ο Παντελής δεν μπορούν να την πειράξουν πια!\nΗ best-seller σειρά «Οι ατρόμητοι» (Ελληνικά Γράμματα) περιλαμβάνει βιβλία με μαγευτικές ιστορίες για μικρούς αναγνώστες. Η συγγραφέας Έλσα Πουνσέτ, που έχει συνδέσει το όνομά της με τη συναισθηματική νοημοσύνη, σε αυτή τη συλλογή βιβλίων συνδυάζει περιπέτειες με το Εργαστήριο Συναισθημάτων, στο οποίο όλη η οικογένεια μπορεί να βρει συμβουλές για τη βελτίωση της συναισθηματικής της ζωής. «Ατρόμητοι» ονομάζονται οι ήρωες των βιβλίων: η Αλέξια, ο Τάσι και ο σκύλος τους ο Ρόκι. Αρχικά δεν το ξέρουν, αλλά σύντομα θα ανακαλύψουν πώς να κάνουν… μαγικά με τα συναισθήματά τους. Στα δύο καινούργια της βιβλία (Εικονογράφηση Rocio Bonilla, μετάφραση Μαρία Καραλή-Αλίκη Μανωλά), η Πουνσέτ επιφυλάσσει νέες εκπλήξεις και χρήσιμες συμβουλές για τα παιδιά. Στο βιβλίο «Οι Ατρόμητοι και η περιπέτεια στη Ρώμη!» οι φίλοι μας ανακαλύπτουν, χάρη σε μια εντυπωσιακή μονομαχία, πώς να πιστέψουν στον εαυτό τους και να νικήσουν τη ζήλια! Στο Εργαστήρι των Συναισθημάτων, οι μεγάλοι θα βρουν οδηγίες για το πώς μπορούν να βοηθήσουν τα παιδιά τους να καταπολεμήσουν τη ζήλια, να ενισχύσουν την αυτοπεποίθησή τους και να γίνουν ανεξάρτητα και ευτυχισμένα!\nΣτο βιβλίο «Οι Ατρόμητοι στον διαγωνισμό των σπουδαίων ιδεών», η Άλεξ, ο Τάσι και ο Ρόκι ανακαλύπτουν τη δημιουργική δύναμη που όλοι έχουμε μέσα μας, χάρη στις συμβουλές του σοφού γλάρου Φλορεστάν. Στο Εργαστήρι των Συναισθημάτων οι μεγάλοι θα βρουν οδηγίες για το πώς μπορούν να βοηθήσουν τα παιδιά τους να καλλιεργήσουν τη δημιουργικότητά τους και να καταπολεμήσουν την πλήξη. Μέσα από μικρές και εύληπτες συμβουλές θα βρουν τρόπους να αξιοποιήσουν τα παιδιά τους τις ικανότητες που τα κάνουν δημιουργικά, ευφάνταστα και χαρούμενα!\nΘερμαίνεται το νερό των ωκεανών; Λιώνουν οι πάγοι στην Αρκτική; Μα εκεί ζει ο Παμούκ, το μικρό σκανταλιάρικο αρκουδάκι, που πρόθυμα μας αποκαλύπτει όσα άκουσε από τη μαμά του, μας ταξιδεύει πάνω στη ράχη των φαλαινών (ενώ η μαμά του τρελαίνεται από την αγωνία της) και μας μαθαίνει να τραγουδάμε το τραγούδι τους. Εμείς το μόνο που έχουμε να κάνουμε είναι να τον αγαπήσουμε και να υποσχεθούμε πως θα κάνουμε ό,τι μπορούμε για να συνεχίσει να ζει και να μεγαλώνει ξέγνοιαστος στον τόπο του. Η Ιωάννα Κυρίτση-Τζιώτη, με τρόπο απλό και ξεκάθαρο, παρουσιάζει τα βασικότερα σύγχρονα οικολογικά προβλήματα του πλανήτη μας στο «Παμούκ, λιώνουν οι πάγοι;» (Εκδόσεις Κόκκινη Κλωστή Δεμένη, εικονογράφηση Francesca Rossi), ένα βιβλίο ιδανικό για την αφύπνιση της οικολογικής συνείδησης των παιδιών από 6 ετών, με τρόπο δυναμικό και αισιόδοξο.\nΟι άνθρωποι της Κοσμόπολης είναι πολύ ανήσυχοι. Η πόλη τους κινδυνεύει να βυθιστεί! Όχι από τις πολλές βροχές ή τους σεισμούς, αλλά από τις πολλές πληροφορίες! Για να σωθούν, αποφασίζουν να ρίχνουν στον ωκεανό όσες πληροφορίες δεν χωράνε στην πόλη. Όμως, πώς θα τις διαλέγουν; Στην τύχη; Υπάρχει τρόπος να κρατούν τις χρήσιμες και να ξεφορτώνονται τις υπόλοιπες; Την απάντηση έχει ένας σοφός παππούλης στην άλλη άκρη της Γης. Η μικρή Μαριάνθη ξεκινάει το ταξίδι της για να τον βρει και να της αποκαλύψει το μυστικό: πώς να «φιλτράρουν» τις πληροφορίες. «Οι ερωτήσεις που θα αλλάξουν τον κόσμο», του Αντώνη Ζαρίντα (Ελληνοεκδοτική, εικονογράφηση Πετρούλα Κρίγκου) είναι μια διασκεδαστική ιστορία για την αξία της παιδείας και της κριτικής σκέψης στην Κοινωνία της Πληροφορίας και στον κόσμο των ΜΜΕ.\nΕίναι μεσάνυχτα στο Λονδίνο. Ενώ η πόλη κοιμάται, δύο κοριτσάκια ξεκινούν το ταξίδι τους σε διάφορα μέρη του κόσμου. Συναντούν πιγκουίνους στους πάγους της Ανταρκτικής και ελέφαντες κάτω από τον ήλιο της Αφρικής. Παρατηρούν μεγάπτερες φάλαινες στα βάθη της θάλασσας και άλμπατρος που πετούν ψηλά, πάνω από τα κύματα. Ανάμεσα στα δώδεκα χτυπήματα του ρολογιού πριν από τα μεσάνυχτα, αυτή τη μαγική ώρα, θα περιπλανηθούμε μαζί τους και θα γνωρίσουμε εκπληκτικά πλάσματα σε όλο τον πλανήτη μας, μέσα από το βιβλίο της Nicola Davies «24 ώρες στον κόσμο – Μια φανταστική πτήση στον υπέροχο πλανήτη μας» (Εκδόσεις Διόπτρα, μετάφραση Αργυρώ Πιπίνη). Μια ιστορία που εμπνέει τα παιδιά από 6 ετών να αναλάβουν δράση και να υπερασπιστούν τη Γη, που κινδυνεύει.\nΣτο διάβα των αιώνων, από τους αρχαίους Αιγύπτιους που έχτιζαν τις πυραμίδες έως τους πρώτους ναυτικούς της Πολυνησίας που διέσχιζαν τον Ειρηνικό Ωκεανό και τους αστροναύτες που ταξιδεύουν στο διάστημα, ο ουρανός της νύχτας έχει υπάρξει οδηγός και πηγή έμπνευσης σε όλον τον κόσμο. Τώρα είναι η σειρά μας να τον κοιτάξουμε και να ανακαλύψουμε τις ιστορίες και τα μυστήρια που κρύβουν τα αστέρια. Ο «Νυχτερινός Ουρανός», της Rola Shaw (Εκδόσεις Διόπτρα, μετάφραση Ηλίας Μαγκλίνης) είναι ένα εντυπωσιακό βιβλίο γνώσεων για παιδιά από 6 ετών και για κάθε άνθρωπο που μαγεύεται όταν κοιτάζει ψηλά μετά τη δύση του ήλιου.\nΟ παππούς Αρτέμης φτιάχνει ένα καινούριο έπιπλο που το λένε σεκρετέρ και το χαρίζει στον συνονόματο εγγονό του. «Εκεί», του λέει, «κάθονται και μελετάνε όλοι οι σοφοί άνθρωποι». Ο μικρός Αρτέμης εγκαινιάζει το νέο του απόκτημα με μια ζωγραφιά στον πάτο του συρταριού. Τα πράγματα όμως θα πάρουν μια παράξενη τροπή και το σεκρετέρ με το ζωγραφισμένο συρτάρι θα ζήσει μια απίστευτη περιπέτεια στην οποία θα προστίθενται ονόματα που κρύβουν ιστορίες και φτάνουν ως το σήμερα. Το « Ένα συρτάρι μυστικά», της Ελένης Βλάχου, ένα Βατόμουρο που προστίθεται στη Φρουτοπαρέα των Εκδόσεων Ψυχογιός, είναι ένα βιβλίο για παιδιά από 7 ετών που μιλάει για τον κύκλο της ζωής, την αξία των άψυχων αντικειμένων και τη σπουδαιότητα του να κάνεις όνειρα και να παλεύεις γι’ αυτά.\nΓια να πείσει τη Νυφίτσα, μια γοητευτική νεαρή ηθοποιό από τη Νέα Υόρκη, να τον πάρει για σύζυγό της, ο Λαγός σκέφτεται να φτιάξει το καλύτερο πορτρέτο του, αυτό που θα την κάνει να τον αγαπήσει αμέσως. Ο φίλος του, το Γουρούνι, που γνωρίζει καλά τον κόσμο της τέχνης, τον συμβουλεύει να πάει στη σπουδαία ζωγράφο Αλεπού. Ο Λαγός, που δεν γνωρίζει από τέχνη, εμπιστεύεται τον φίλο του και την Αλεπού, η οποία τον πείθει να ποζάρει γυμνός και του παραδίδει στο τέλος έναν λευκό πίνακα! Οι φίλοι του ήδη του κάνουν κομπλιμέντα για τον εξαιρετικό πίνακα. Ο Λαγός αισθάνεται ανόητος… και, ακούγοντας τους φίλους του, συμφωνεί με τις απόψεις τους. Η νυφίτσα, φυσικά, τον απορρίπτει. Όμως ποιος είναι ο πιο πονηρός της ιστορίας; Το τέλος επιφυλάσσει μια μεγάλη ανατροπή. «Το πορτρέτο του λαγού», του Εμμανουέλ Τρέντεζ (Εκδόσεις Κόκκινη Κλωστή Δεμένη, μετάφραση Εύη Γεροκώστα) είναι ένας χιουμοριστικός μύθος για την τέχνη (με αναφορές σε Magritte, Picasso, Miro, Mondrian, Duchamp) και την εμφάνιση, γεμάτος ρίμες και αναφορές, που αποδομεί την καταναλωτική κοινωνία μέσα στην οποία καλούμεστε –θέλουμε δεν θέλουμε– να ζήσουμε. Για παιδιά από 7 ετών και… για όλους μας!\nΠρόσεχε! Αν ανοίξεις το νέο βιβλίο της Βίκυς Ξανθοπούλου «Escape Book. Απόδραση από την Ατλαντίδα» (Εκδόσεις Παπαδόπουλος, εικονογράφηση Νίκη Λεωνίδου), θα παγιδευτείς στο μυθικό νησί! Μη διστάσεις, λοιπόν, να διπλώσεις και να κόψεις τις σελίδες. Ακόνισε το μυαλό σου και λύσε τους γρίφους για να αποδράσεις και να διασώσεις την ιστορία των Ατλάντων! Αν, όμως, κάνεις το μοιραίο λάθος να διαβάσεις τις σελίδες του με τη σειρά, θα μείνεις για πάντα μέσα στις σελίδες του! Σ’ αυτή την περιπέτεια εσύ είσαι ο ήρωας ή η ηρωίδα και έχεις στα χέρια σου ένα βιβλίο απόδρασης, που μοιάζει με ένα δωμάτιο απόδρασης! Μπαίνεις μέσα και για να βγεις… γρίφους λύσε, κόψε, δίπλωσε, διάβασε! Θα τα καταφέρεις. Και μάλιστα παραπάνω από μια φορές. Για περιπετειώδεις αναγνώστες από 7 ετών.\nΣτη συναρπαστική σειρά των εκδόσεων Μίνωας «Άγκαθα Μίστερι», του Σερ Στιβ Στίβενσον, για παιδιά από 7 ετών έρχεται να προστεθεί το πέμπτο βιβλίο, «Το στέμμα του Δόγη», σε μετάφραση της Βιολέτας Ζεύκη. Η επίδοξη ντετέκτιβ Άγκαθα και ο Λάρι Μίστερι αναζητούν ένα παλιό χρυσό στέμμα από αυτά που φορούσαν οι Δόγηδες όταν η Βενετία βρισκόταν στο απόγειο της δόξας της. Κάποιος το έκλεψε όσο ήταν σε εξέλιξη οι εορτασμοί για το διάσημο Καρναβάλι. Μέσα από μάσκες, ξεπεσμένους ευγενείς και καταδιώξεις, θα μπορέσουν τα ξαδέλφια Μίστερι να βγουν και πάλι νικητές στο πρώτο τους ταξίδι στην Ιταλία;\nΗ καινούργια σειρά «Μυστικά και λύσεις» (Εκδόσεις Παπαδόπουλος, μετάφραση Κέλλυ Δημοπούλου), της γνωστής Γαλλίδας ψυχοθεραπεύτριας Ιζαμπέλ Φιλιοζά και της ομάδας της, φέρνει τα παιδιά από 7 ετών σε επαφή με κρίσιμα και δύσκολα ζητήματα της καθημερινότητας. Στο «Κοιμάμαι και μεγαλώνω! – Τα μυστικά του ύπνου για υγιή εγκέφαλο και ανάπτυξη» μαθαίνουμε καταρχάς πως και άνθρωποι και ζώα κοιμόμαστε. Όλοι κοιμόμαστε! Τι, όμως, μας συμβαίνει όταν κοιμόμαστε; Σε τι μας χρησιμεύει ο ύπνος; Γιατί είναι τόσο σημαντικός; Αποτελεί τελικά ένα μυστήριο; Κι αν ναι, πώς θα το λύσουμε;\nΣτο «Μαθαίνω καλύτερα! -Τα μυστικά του εγκεφάλου» μαθαίνουμε ότι… μπορούμε να μάθουμε πώς να μαθαίνουμε. Η λειτουργία του εγκεφάλου, η διατροφή, ο ύπνος, ο τρόπος που ζούμε και κινούμαστε επηρεάζουν τη συγκέντρωσή μας και τη μνήμη μας και μπορούν να μας οδηγήσουν τελικά να απολαμβάνουμε τη μάθηση!\nΣτο «Μη με ενοχλείς!- Η παρενόχληση και πώς να τη σταματήσεις» μαθαίνουμε ότι η παρενόχληση είναι το αποτέλεσμα πράξεων ή βίαιων λέξεων που δεν τις σταμάτησε κανείς. 1 στα 10 παιδιά είναι θύμα παρενόχλησης στο σχολείο. Εν δυνάμει είμαστε και θύτες και μάρτυρες και θύματα. Και όλοι μαζί μπορούμε να τη σταματήσουμε. Τα τρία βιβλία περιέχουν απλές δραστηριότητες και βατή θεωρία για να κατανοήσουν οι νεαροί αναγνώστες όσα πραγματεύονται και συνοδεύονται από ζωντανή και διασκεδαστική εικονογράφηση.\nΗ Ελλάδα είναι η δεύτερη χώρα παγκοσμίως στην παραγωγή ψευδών ειδήσεων, δηλαδή fake news. Αλήθεια ή ψέματα; Υπάρχει τρόπος να ξεχωρίζουμε τις αληθινές από τις ψεύτικες πληροφορίες; Την απάντηση θα τη δώσουν τα ίδια τα παιδιά γράφοντας τα δικά τους στόριζ και νιουζ. Γιατί υπάρχουν πολλών ειδών ιστορίες. Κάποιες ιστορίες μπορεί να γίνουν ειδήσεις. Όμως δεν είναι όλες οι ιστορίες αληθινές, όπως αληθινές δεν είναι και όλες οι ειδήσεις. H Λιάνα Δενεζάκη και οι Εκδόσεις Κίτρινο Πατίνι παρουσιάζουν το «Στόριζ και Νιουζ», έναν οδηγό για επίδοξους συγγραφείς και δημοσιογράφους, αλλά και για κάθε πολίτη από 8 ετών που θέλει να μάθει πώς να ξεχωρίζει τις ιστορίες από τις ειδήσεις. Την αλήθεια από το ψέμα. Περιέχει πολλές εύστοχες δραστηριότητες, ενδιαφέρουσες ιστορίες και όμορφα κεκαλυμμένη θεωρία επικοινωνίας και είναι χρήσιμο για όλους μας, μια και, ιδιαίτερα μετά την πλήρη επικράτηση των μέσω κοινωνικής δικτύωσης στην καθημερινότητά μας, δεν ξέρουμε τι να πιστέψουμε και τι όχι. Μπορεί να δουλευτεί και στο σπίτι, μα και στο σχολείο.\n«Οι Άθλιοι», το διαχρονικό αριστούργημα του Βίκτορ Ουγκό, ένας ύμνος στην ανθρωπιά και στη δικαιοσύνη, έρχεται από τις Εκδόσεις Διόπτρα σε μια εκπληκτική διασκευή του Μιχάλη Μακρόπουλου και εικονογράφηση του Βασίλη Κουτσογιάννη, για παιδιά από 8 ετών. 1796, σκληροί καιροί για τη Γαλλία. Επειδή έκλεψε μια φραντζόλα ψωμί, ο Γιάννης Αγιάννης περνάει δεκαεννέα ολόκληρα χρόνια στη φυλακή. Μα έπειτα του δίνεται μια δεύτερη ευκαιρία. Σώζει ένα κορίτσι, την Κοζέτ, και βρίσκεται στο Παρίσι, στα οδοφράγματα της εξέγερσης του 1832. Η ιστορία αυτή συνεχίζει, δυο αιώνες μετά, να συγκινεί μικρούς και μεγάλους με τους αλησμόνητους χαρακτήρες: τη Φαντίν, τον Μάριο, τον άφοβο Γαβριά, τον τρομερό επιθεωρητή Ιαβέρη, την Κοζέτ και, πάνω απ’ όλα, τον Γιάννη Αγιάννη, που από κατάδικος γίνεται η ενσάρκωση της δικαιοσύνης και του θάρρους. Οι σημειώσεις για το έργο στο τέλος του βιβλίου αποτυπώνουν την ιστορική και κοινωνική πραγματικότητα εκείνης της εποχής.\nΗ Αρχαία Ελεύθερνα είναι ένα μέρος παράξενο και μαγευτικό. Το ένστικτο της Αριάνθης και του Δημήτρη δε λαθεύει… Νιώθουν πως στο χωριό τους κρύβονται μυστικά που πρέπει να ανακαλύψουν. Το ίδιο πιστεύει και η θεία Δανάη, η οποία σπουδάζει αρχαιολογία, αλλά και ο καθηγητής Πατμανίδης. Ο παππούς Χριστόφορος γνωρίζει πολλά μυστικά, θαμμένα πια στον χρόνο, και όλοι μαζί καλούνται να αποκαλύψουν όσα ποτέ δεν θα έφερνε στο φως μια αρχαιολογική σκαπάνη… Τι κρύβουν τα σημειώματα του προπάππου τους; Ποια στ’ αλήθεια ήταν η Κόρη της Ελεύθερνας; Πόσα θάφτηκαν κάτω από τη γη καταμεσής της γερμανικής κατοχής; Οι απαντήσεις στο «Μυστική αποστολή. Το χαμένο ημερολόγιο του παππού», της Μαρίας Δασκαλάκη (Εκδόσεις Μίνωας). Μεγάλοι και παιδιά, τριγυρίζοντας στους πρόποδες του Ψηλορείτη, ξεδιπλώνουν μια ιστορία που δεν είχε γραφτεί ποτέ ως τώρα σε κανένα βιβλίο.\nΟι Εκδόσεις Kaktos προτείνουν την ολοκαίνουργια σειρά «Μικροί Πλάτωνες», που φέρνει στους μικρούς αναγνώστες από 8 ετών βιβλία εμπνευσμένα από τη ζωή και το έργο σπουδαίων φιλοσόφων και επιστημόνων. Έτσι έρχονται σε επαφή με μεγάλες ιδέες μέσα από ιστορίες με ζωηρή εικονογράφηση. «Η επανάσταση του Επίκτητου» (κείμενο Yan Marchand, εικονογράφηση Donatien Mary) μας συστήνει έναν κουτσό σκλάβο που κοιμάται σ’ ένα αχυρένιο στρώμα κι όμως είναι ο πιο ελεύθερος άνθρωπος στη Ρώμη. Μάλιστα, κάποιοι λένε πως είναι πιο ευτυχισμένος κι από τον ίδιο τον αυτοκράτορα… Μια ιστορία εμπνευσμένη από τη ζωή του μεγάλου στωικού φιλόσοφου.\n«Ο Σωκράτης πρόεδρος» (κείμενο Yan Marchand, εικονογράφηση Yann Le Bras) μας ταξιδεύει στα καζάνια της Κολάσεως, που δεν έχουν πια χώρο για να φιλοξενήσουν τις άδικες ψυχές που κατεβαίνουν στα Τάρταρα. Μόνη λύση να μπορούσε ο Σωκράτης να επιστρέψει στη γη και να κάνει τους ανθρώπους καλύτερους! Ο παγκοσμίως διάσημος σοφιστής, με τη βοήθεια του ρήτορα Γοργία, θα μπορούσε να καταφέρει ακόμα και πρόεδρος να εκλεγεί! Όμως στην πορεία, ο Γοργίας αποφασίζει να μην μείνει στο ρόλο του βοηθού…\nΤο βιβλίο «Τα φώτα του Άλμπερτ Αϊνστάιν» (κείμενο Frédéric Morlot, εικονογράφηση Anne-Margot Ramstein) αφηγείται πως το 1896, ο νεαρός Άλμπερτ Αϊνστάιν ανέλαβε να φωταγωγήσει το πανηγύρι στη Γιορτή Μπίρας του Μονάχου. Όμως η επιχείρηση δεν στέφεται με επιτυχία και, από παιχνίδι σε παιχνίδι του λούνα παρκ, ο νεαρός Άλμπερτ θα πρέπει να πειραματιστεί με τους νόμους του σύμπαντος. Μπορούμε να πάμε πιο γρήγορα από το φως; Τι είναι η τύχη;\nΟι εκδόσεις Μίνωας συνεχίζουν τη σειρά μυστηρίου «Μυστικά και χαμένοι θησαυροί». Ειδικά διασκευασμένες για παιδιά από 8 ετών από τη Χαρά Κατσαρή, με υπέροχη εικονογράφηση, οι ιστορίες του Σέρλοκ Χολμς μυούν τους αναγνώστες στον κόσμο του μεγαλύτερου ντετέκτιβ όλων των εποχών. Στο «Βαμπίρ του Σάσεξ», ο Χολμς και ο Γουάτσον αναλαμβάνουν την πιο παράξενη υπόθεσή τους έως τώρα. Ένας απελπισμένος σύζυγος απευθύνεται σε αυτούς, μέσω των δικηγόρων του, ώστε να μπορέσει να κατανοήσει γιατί η γυναίκα του έχει γίνει τόσο επιθετική απέναντι στα παιδιά τους. Έχει φτάσει μάλιστα στο σημείο να δαγκώσει τον λαιμό του μωρού τους! Δεν υπάρχουν όμως τέτοια πράγματα, όπως βαμπίρ… Ή μήπως υπάρχουν;\n«Η εκδίκηση του τέρατος», του Jack Meggitt-Phillips (Εκδόσεις Πατάκη, μετάφραση Μαρία Αγγελίδου και Άγγελος Αγγελίδης) είναι ένα επεισοδιακά διασκεδαστικό βιβλίο με συναρπαστικό χιούμορ που σπάει κόκαλα. Μια φορά κι έναν πολύ άτακτο καιρό, ο 511-χρονος Εμπενίζερ έκρυβε ένα τέρας στη σοφίτα του. Τάιζε το τέρας με κάθε λογής πράγματα και πλάσματα και σε αντάλλαγμα το τέρας του ξερνούσε ακριβά δώρα. Αλλά μετά έφτασε η Μπέθανυ. Η διαβόητη φαρσέρ, μαζί με την καινούργια της φτερωτή φίλη, την Κλοντέτ, αλλά και τον Εμπενίζερ, είναι αποφασισμένοι να απο-τερατοποιήσουν τη ζωή τους και να κάνουν καλές πράξεις. Αλλά κάποιος –ή κάτι– τους βάζει συνεχώς εμπόδια. Κι η Κλοντέτ σαν να μην είναι και πολύ ο εαυτός της τελευταία. Λέτε να έφαγε κάτι που διαφωνεί μαζί της; Γυρίστε τις σελίδες με προσοχή… αυτό το βιβλίο συνεχίζει να δαγκώνει! Ο Λέμονι Σνίκετ συναντά τον Ρόαλντ Νταλ σ’ αυτό το απολαυστικά μακάβριο και εκπληκτικά εικονογραφημένο δεύτερο βιβλίο της σειράς «Η Μπέθανυ και το Τέρας», για παιδιά από 8 ετών.\nΚι αν οι ιστορίες για παιδιά γίνονταν υποχρεωτικό ανάγνωσμα για τους ενήλικους; Θα κατόρθωναν ποτέ να μάθουν πραγματικά όσα τόσο καιρό διδάσκουν; Ο βραβευμένος με Νόμπελ συγγραφέας μας Ζοζέ Σαραμάγκου μας διηγείται στο βιβλίο του «Το μεγαλύτερο λουλούδι του κόσμου» (Εκδόσεις Μέλισσα, εικονογράφηση Αντρέ Λετρία, απόδοση Χρήστος Μπουλώτης) τις περιπέτειες ενός μικρού αγοριού μακριά από το μικρό χωριό όπου ζει με την οικογένειά του. Το παιδί βρίσκει ένα λουλούδι μαραμένο και κάνει τα πάντα για να το σώσει. Η αυτοθυσία του αγοριού κινητοποιεί τους κατοίκους του χωριού, που προσπαθούν να σώσουν το αγόρι. Και στο τέλος… Το βιβλίο αποτελεί ένα «ημερολόγιο των αισθήσεων» για τα παιδιά στη φύση.\nΗ χιουμοριστική σειρά των Εκδόσεων Καστανιώτη «Μυστήρια στην Πολυκατοικία», της Μπεγκόνια Όρο (μετάφραση Αυγή Σαράφη), συμπληρώνεται με τον τρίτο και τον τέταρτο τόμο της. Στις «Κατεργάρες γιαγιάδες», μια μυστηριώδης επιχείρηση εμφανίζεται και πάλι στην Οδό Μηλιάς 24, με τους πιο ιδιόρρυθμους γείτονες τους κόσμου, και συμβαίνουν παράξενα πράγματα. Οι παππούδες και οι γιαγιάδες της γειτονιάς δεν το ρίχνουν πια στον ύπνο αλλά παρακολουθούν συνεχώς οτιδήποτε συμβαίνει γύρω τους και κόβουν βόλτες στην πλατεία κοιτάζοντας προς τον ουρανό. Κάποιες μέρες μάλιστα, ο περιπτεράς φοράει γραβάτα, άλλο και τούτο πάλι! Δεν χωράει αμφιβολία: ήρθε η στιγμή ν’ αρχίσουν τις έρευνες ο Ούγκο και η Ολίβια.\nΣτους «Μεταλλαγμένους Επισκέπτες», οι ΛοςΒρεγμένοςΓάτος δεν ξέρουν αν θα συνεχίσουν με το συγκρότημά τους ή όχι, στην εξώπορτα εμφανίζεται κάθε τόσο μια πολύ παράξενη κυρία, όλα δείχνουν ότι στο σπίτι του Αλμπέρτο έχει γίνει κάποιος φόνος… και κάτι κινείται στο διαμέρισμα 1Α, χωρίς όμως να υπάρχουν ίχνη ενοικιαστών. Μα τι συμβαίνει επιτέλους; Ευτυχώς που ο Ούγκο και η Ολίβια έχουν ήδη ξεκινήσει τις έρευνες!\nΤο παγκόσμιο best seller της Βικτόρια Χίσλοπ «Το νησί» διασκευάζεται από τη συγγραφέα για παιδιά, με πλούσια τετράχρωμη εικονογράφηση από την Τζιλ Σμιθ. Στο «Νησί της Μαρίας» (Εκδόσεις Ψυχογιός) πρωταγωνιστεί η Μαρία Πετράκη, ένα κορίτσι που αφηγείται στους αναγνώστες από 9 ετών τη ζωή της: Η συγκινητική ιστορία της, για το πώς η ζωή της συνδέθηκε με τη Σπιναλόγκα, το μικρό νησί κοντά στην Κρήτη, είναι ένας ύμνος στη φιλία και στην οικογένεια, στην ελπίδα και στην αγάπη. Πάνω απ’ όλα, όμως, είναι μια συναρπαστική ιστορία επίκαιρη όσο ποτέ, που μιλάει για την αγάπη και για τον αποχωρισμό.\nΤο τρίτο ημερολόγιο του καθηγητή Φίλιππου βρίσκεται στα χέρια του Άρη και της Λίνας. Στο «Ημερολόγιο ενός εξερευνητή #3. Στη μαύρη ήπειρο», της Τζένης Κουτσοδημητροπούλου (Ελληνοεκδοτική, εικονογράφηση Βασίλης Γρίβας), το ταξίδι του καθηγητή στην Αφρική κρύβει πολλές εκπλήξεις. Πρώτη στάση στον Νίγηρα, όπου περνάει δώδεκα μέρες με καραβάνι στην αφιλόξενη Σαχάρα. Όμως μια ανεμοθύελλα τον αναγκάζει να συνεχίσει το ταξίδι χωρίς το τρίκυκλό του. Έτσι, παίρνει το πρώτο αεροπλάνο για Κένυα, αλλά μια αναγκαστική προσγείωση στην Αιθιοπία ανατρέπει ξανά τα σχέδιά του. Συνεχίζει το ταξίδι του με τζιπ μέχρι που, επιτέλους, φθάνει στον προορισμό του. Επισκέπτεται τις ανθοκαλλιέργειες και μαζί με ακτιβιστές και οικολόγους βάζουν μπρος το σχέδιό τους. Πρέπει να σταματήσουν την εταιρεία Flower Bloom πριν να είναι αργά. Στο μεταξύ, ο Άρης, η Λίνα, η Βάγια Στάμου και ο κύριος Πέτρος συναντιούνται μήπως και, επιτέλους, βγάλουν κάποια άκρη. Ποιος είναι ο Νίκος και η Κατερίνα και τι τους συνδέει με τον καθηγητή; Ποιος έστειλε τον παπαγάλο στην κυρία Μοσχούλα και τι σημαίνει η φράση που επαναλαμβάνει; Και, αλήθεια, θα καταφέρουν όλοι μαζί να βοηθήσουν τον καθηγητή; Για παιδιά από 9 ετών.\nΟ πόλεμος μαίνεται. Ένα οργισμένο αγόρι, ο Τζόζεφ, που δεν το στέλνουν στην εξοχή, αλλά στο Λονδίνο, στην πόλη που τα εχθρικά αεροπλάνα βομβαρδίζουν σχεδόν κάθε βράδυ, θα μείνει με την κυρία Φ, μια απότομη γυναίκα που δεν συμπαθεί τα παιδιά. Οι μόνες της αγάπες είναι ο ρημαγμένος ζωολογικός της κήπος και ο επιβλητικός ασημόραχος γορίλας της, ο Άδωνης. Καθώς περνούν οι εβδομάδες, δεσμοί δημιουργούνται και μυστικά έρχονται στο φως. Η γυναίκα και το αγόρι πλησιάζουν ο ένας τον άλλον. Αλλά, αν οι βόμβες ελευθερώσουν τρομοκρατημένο και αφηνιασμένο τον Άδωνη, θα μπορέσει κάποιος απ’ τους δυο τους να βάλει τέλος στη ζωή του μόνου πλάσματος που αγαπούν πραγματικά; Από τις εκδόσεις Ίκαρος κυκλοφορεί το βιβλίο του Phil Earle «Όταν πέσει ο ουρανός στο κεφάλι μας», σε μετάφραση του Άγγελου Αγγελίδη, για παιδιά από 9 ετών, εμπνευσμένο από μια πραγματική ιστορία, για την αγάπη, τη φιλία αλλά και για το πώς τα ζώα μπορούν να φέρουν πιο κοντά τους ανθρώπους, ακόμη και στους πιο σκοτεινούς και δυσοίωνους καιρούς.\nΣτην εμβληματική σειρά των Εκδόσεων Μίνωας «Γαλάζια βιβλιοθήκη», που από το 1966 μυεί τους νεαρούς αναγνώστες στα αριστουργήματα της ελληνικής και της παγκόσμιας λογοτεχνίας, προστίθεται «Το Φάντασμα της Όπερας», το κλασικό μυθιστόρημα του Γκαστόν Λερού, που εκδόθηκε το 1910 στη Γαλλία. Στην όπερα του Παρισιού, στις αρχές του περασμένου αιώνα, συμβαίνουν ανεξήγητα ατυχήματα, μυστηριώδεις εξαφανίσεις και φωνές ακούγονται μέσα από τους τοίχους των θεωρείων. Όλα χρεώνονται στο περίφημο «φάντασμα», έναν σκοτεινό άνδρα με καλυμμένο το πρόσωπό του, που κατοικεί στα υπόγεια της όπερας και ο οποίος εμφανίζεται κι εξαφανίζεται χωρίς κανείς να καταλαβαίνει πώς. Μέχρι που την καρδιά του αιχμαλωτίζει η Κριστίν, η όμορφη τραγουδίστρια της όπερας. Δεν είναι όμως ο μόνος που μαγεύεται από τη νεαρή ντίβα. Ο υποκόμης Ραούλ ντε Σανί θυμάται τα παιδικά του χρόνια μαζί της και η καρδιά του κοντεύει να σπάσει. Όταν εκείνη εξαφανίζεται, ο νεαρός, βέβαιος πως την έχει απαγάγει το «φάντασμα», περιπλανιέται στα υπόγεια της όπερας για να τη βρει.\nΑνάµεσα σε δυο πολέµους εκτυλίσσεται η ιστορία της Τζέμης Τασάκου «Το σεντούκι με τα αμύθητα σεντέφια» (Εκδόσεις Μεταίχμιο, εικονογράφηση Ράνια Βαρβάκη). Και στην καρδιά της βρίσκονται κάποιοι που έζησαν στη Σµύρνη τα χρόνια 1918-1922. Μια από εκείνους είναι και η µικρή Κλειώ – έχει το όνοµα της µούσας της Ιστορίας, µα δεν το γνωρίζει. Παρέα µε τη φίλη της Εσµέτ τρέχουν σε χαλάσµατα αρχαίων ναών και µεγαλώνουν µε µύθους και παραµύθια. Ο Όµηρος και η Χαλιµά, η θεά Άρτεµη, ο Αγαµέµνων, ο Αλλάχ και η Ωραία Ελένη… Η Μεγάλη Ιδέα κι ένα φλιτζάνι από πορσελάνη. Και κοντά τους ένας παππούς που έχει φυλάξει κάπου, σε µια σοφίτα, ένα σεντούκι γεµάτο αµύθητα σεντέφια. Άραγε θα καταφέρει η Κλειώ να σώσει εκείνο το σεντούκι; Ένα μυθιστόρημα που μιλάει στα παιδιά από 10 ετών για τη Μικρασιατική Καταστροφή, για τον πόλεµο, την προσφυγιά. Και για τα σεντέφια εκείνα που αντέχουνε στις φλόγες.\nΗ δημοσιογράφος Μάρω Βασιλειάδου και οι εκδόσεις Διόπτρα παρουσιάζουν το βιβλίο «Ελευθέριος Βενιζέλος – Ακολουθώντας τα βήματά του στην Ιστορία», μια εικονογραφημένη βιογραφία, η πρώτη για παιδιά και νέους, που ζωντανεύει στιγμιότυπα από τη συναρπαστική ζωή του σημαντικού αυτού πολιτικού, ενώ παράλληλα αφηγείται με απλό τρόπο σημαντικά γεγονότα που σημάδεψαν την ιστορία της σύγχρονης Ελλάδας και δημιούργησαν τον μύθο του. Γεννημένος το 1864, όταν η Κρήτη ήταν ακόμη κομμάτι της Οθωμανικής Αυτοκρατορίας, ο Ελευθέριος ήταν ο αγαπημένος γιος του Κυριάκου και της Στυλιανής Βενιζέλου. Όμως αυτό το βιβλίο δεν μιλά μόνο για τη μοίρα του νεαρού Κρητικού που, μεγαλώνοντας, έγινε πρωταγωνιστής στα πιο κρίσιμα πολιτικά γεγονότα της εποχής του. Δείχνει ταυτόχρονα με ποιο τρόπο ο χαϊδεμένος Λευτεράκης, ο μαχητικός δικηγόρος, δημοσιογράφος και πολιτικός, έγινε στην πορεία ο ηγέτης Βενιζέλος. Η πολιτική ιδιοφυΐα, η διπλωματική ικανότητα, η εργατικότητα, η τόλμη και η αισιοδοξία καθοδήγησαν τα βήματά του. Ονειρεύτηκε μια Ελλάδα μεγαλύτερη, άξια, πιο δυνατή, και έκανε το όραμά του πραγματικότητα. Η εικονογράφηση της Θέντας Μιμηλάκη, που εμπνέεται από φωτογραφίες, έγγραφα και εφημερίδες της εποχής, μας μεταφέρει δυναμικά στον κόσμο όπου εκείνος έζησε και έδρασε. Η επιστημονική επιμέλεια είναι του Κωστή Γκοτσίνα.\nΈπειτα από δεκαπέντε χρόνια από το τελευταίο βιβλίο της best seller σειράς μυθιστορημάτων «Μια Σειρά από Ατυχή Γεγονότα», ο Λέμονι Σνίκετ επιστρέφει με το ίδιο ευφυές χιούμορ και μια αφήγηση γεμάτη περιπέτειες και ανατροπές. Στο νέο του μυθιστόρημα με τίτλο «Δηλητήριο για πρωινό» (Ελληνικά Γράμματα, μετάφραση Βαγγέλης Γιαννίσης), ο αγαπημένος συγγραφέας με την αστείρευτη φαντασία μάς καλεί να πάρουμε μέρος στη διερεύνηση μιας περίεργης υπόθεσης που θέτει πολλά ερωτήματα και γίνεται η αφορμή για φιλοσοφικές αναζητήσεις και προβληματισμούς. Όπως σημειώνει, «το βιβλίο αυτό κάνει λόγο για την παραζάλη, μια λέξη που στην περίπτωσή μας σημαίνει το να μην έχεις την παραμικρή ιδέα τι συμβαίνει ανά πάσα ώρα και στιγμή. Επίσης, εξετάζει κατά κάποιο τρόπο το μυστήριο μιας δολοφονίας, άρα ερευνάται ένα απαίσιο έγκλημα, με την ελπίδα να μάθουμε τι συνέβη στο δύστυχο δολοφονημένο θύμα. Ο ερευνητής είμαι εγώ. Όπως εγώ είμαι και το δύστυχο δολοφονημένο θύμα». Μέσα από μια αφήγηση γεμάτη υποψίες, εικασίες, εκπλήξεις και ευφυείς ανατροπές, ο Λέμονι Σνίκετ πλάθει μια ιστορία εξιχνίασης και παράλληλα διατυπώνει στοχασμούς για διάφορα φιλοσοφικά ζητήματα, για τον κόσμο, για το πώς γράφεται η λογοτεχνία και για τα στοιχεία εκείνα που εμπνέουν τον συγγραφέα και πυροδοτούν τη φαντασία του.\nΑπό τις Εκδόσεις Anubis κυκλοφορεί σε μετάφραση της Αθηνάς Σαράφη «H Θεοδοσία και τα Ερπετά του Χάους», το πρώτο βιβλίο της συναρπαστικής σειράς της Ρ. Λ. Λαφίβερς που ενέπνευσε την υπερπαραγωγή του HBO Max! Η εντεκάχρονη Θεοδοσία περνά τον περισσότερο χρόνο της στο Μουσείο Θρύλων και Αρχαιοτήτων στο Λονδίνο. Ο πατέρας της είναι ο επικεφαλής επιμελητής του μουσείου, αλλά μόνο η Θεοδοσία μπορεί να διακρίνει τη μαύρη μαγεία και τις αρχαίες κατάρες που κρύβουν ακόμα κάποια ευρήματα. Κρυφά από όλους, η Θεοδοσία χρησιμοποιεί ξεχασμένη αιγυπτιακή μαγεία για να κρατήσει σε νάρκη τις αρχαίες μοχθηρές δυνάμεις που παραμονεύουν στους σκοτεινούς διαδρόμους. Τώρα, η μητέρα της Θεοδοσίας επιστρέφει από την τελευταία της αρχαιολογική ανασκαφή φέρνοντας μαζί της την Καρδιά της Αιγύπτου, ένα μυθικό φυλαχτό που ανήκει σε έναν αρχαίο τάφο. Η Θεοδοσία ανακαλύπτει ότι πάνω του είναι χαραγμένη μια σκοτεινή και αχρεία κατάρα, που απειλεί να καταστρέψει τον κόσμο. Έτσι, το ατρόμητο κορίτσι αποφασίζει να επιστρέψει το θρυλικό τεχνούργημα εκεί όπου ανήκει και έτσι να αποτρέψει το χάος που απλώνεται πάνω από τη Γη!\nΓια το τέλος αφήσαμε το πιο εντυπωσιακό βιβλίο των ημερών, που θα μας εκτοξεύσει σε πρωτόγνωρα ύψη! Από τις εκδόσεις Ίκαρος έρχεται στις 28 Απριλίου, σε ταυτόχρονη παγκόσμια κυκλοφορία σε 35 χώρες, το βιβλίο της Annabel F. Steadman «Ο Σκάνταρ και ο Κλέφτης του Μονόκερου», σε μετάφραση της Μαργαρίτας Ζαχαριάδου. Το μόνο που ήθελε στη ζωή του ο Σκάνταρ Σμιθ ήταν να γίνει αναβάτης μονόκερου. Να γίνει ένας από τους λίγους και εκλεκτούς που έχουν την τύχη να εκκολάψουν μονόκερο και να δεθούν μαζί του για πάντα· ονειρευόταν να εκπαιδευτούν μαζί, να δοξαστούν στους αγώνες. Να γίνει ήρωας. Αλλά ενώ το όνειρο του Σκάνταρ μοιάζει να γίνεται πραγματικότητα, όλα παίρνουν μια απίστευτα επικίνδυνη τροπή. Ένας εχθρός, μυστηριώδης και απρόβλεπτος, έχει κλέψει τον πιο ισχυρό μονόκερο του Νησιού. Και καθώς η απειλή ολοένα μεγαλώνει, ο Σκάνταρ ανακαλύπτει ένα μυστικό ικανό να διαλύσει τον κόσμο του για πάντα. Σαν το μάτι σκοτεινής καταιγίδας, έτσι στροβιλιζόταν ο μαύρος καπνός γύρω από τους τρομερούς μονόκερους, βροντές αντηχούσαν στο διάβα τους και κάτω στη γη έσκαγαν κεραυνοί. Η νέα επική σειρά περιπέτειας, που έσπασε κάθε ρεκόρ πώλησης δικαιωμάτων ετοιμάζεται να γίνει ταινία από τη Sony Pictures. Πετάξτε ψηλά σ’ έναν κόσμο με ήρωες και άγριους μονόκερους, όπως δεν τους έχετε ξαναδεί. Ετοιμαστείτε για αντισυμβατικούς ήρωες, μοναδική μαγεία, ουράνιες μάχες, αρχαία μυστικά και αμφίρροπους αγώνες, σε αυτό το περιπετειώδες έπος μιας νέας σειράς εφηβικής λογοτεχνίας που ήρθε για να μείνει.


HomeΥλικό/ HardwareΠροβλήματαΑναζήτησηΜεταφόρτωσηΒοήθειαWikiFAQ\tHome » Hardware » Εκτυπωτές » Εισαγωγή\tΕισαγωγή - Εκτυπωτές\tΠληροφορίες για την άδεια:\nAny text submitted by you will be put in the Public Domain (see the CC0 page for detailed information).\tΔεν είστε ένας εγγεγραμμένος χρήστης, ή δεν κάνατε login. Η συνεισφορά σας δεν θα δημοσιευθεί μέχρι να εγκριθεί από έναν διαχειριστή. Αν επιθυμείτε να δημοσιεύεται αυτομάτως η συνεισφορά σας, τότε, παρακαλώ κάντε login, ή δημιουργήστε έναν λογαριασμό.\tplease read the guidelines on how to compile a hardware device page Όνομα του μοντέλου: * learn how to find it Γράψτε εδώ το όνομα του μοντέλου που επιστρέφει η εντολή lspci είτε η εντολή lsusb.\nΆλλα πιθανά ονόματα της συσκευής:Προσθέστε εδώ το όνομα της συσκευής έτσι όπως προκύπτει γραμμένο πάνω στην ίδια τη συσκευή ή στη συσκευασία της. Προσθέστε το όνομα αυτό μόνον αν είναι διαφορετικό από το όνομα του μοντέλου που έχει ήδη εισαχθεί στο προηγούμενο πεδίο. Προσθέστε το νέο όνομα έτσι ώστε να υπάρχει ένα όνομα ανά σειρά.\nΚωδικός Κατασκευαστή:Κωδικός Προϊόντος: * learn how to find it Έτος εμπορικής κυκλοφορίας\nBLAG 90001 BLAG 120000 BLAG 140000 Dragora 1.1 Dragora 2.0 Ardi Dragora 2.2 Rafaela Dyne:bolic 2.5.2 DHORUBA Dyne:III 3.0.X MUNIR gNewSense 2.3 Deltah gNewSense 3.0 Metad (beta) gNewSense 3.0 Parkes Musix GNU+Linux 2.0 R0 Parabola GNU/Linux Trisquel 3.5 Awen Trisquel 4.0 Taranis Trisquel 4.5 Slaine Trisquel 5.0 Dagda Trisquel 5.5 Brigantia Trisquel 6.0 Toutatis UTUTO XS 2009 UTUTO XS 2010 UTUTO XS 2012.04 VENENUX 0.8 VENENUX-EC 0.8.2 VENENUX 0.9\tΔοκιμάσθηκε με τον εξής ελεύθερο πυρήνα:Write a comma-separated list of kernel versionsExample: 2.6.35-28-generic, 2.6.38-11 Συμβατότητα με το ελεύθερο λογισμικό:\tA-Full\nΥιοθετεί οποιεσδήποτε τεχνικές για παρακολούθηση των χρηστών; how to understand if, and how, it tracks users not-specified\nΤελευταίες τροποποιήσεις\tMacbook Pro 8,1 Δημιουργήθηκε από τον/την BZaidan\nLatitude 131L Δημιουργήθηκε από τον/την telluricsummer\nNetGear Inc. Δημιουργήθηκε από τον/την icarious


Η ανακάλυψη του τροχού βάζει ιδέες | Athens Voice\nΗ ανακάλυψη του τροχού βάζει ιδέες\nTέθριππος με τέσσερα άλογα σε ζυγό. Αττικός Παναθηναϊκός αμφορέας 490-480 π.Χ., του ζωγράφου Κλεοφράδη. Τερακότα (Μουσείο J. Paul Getty)\nΟ άνθρωπος μόλις έβαλε σε τάξη «τα του οίκου του», με την οργάνωση των πρώτων κοινωνιών σε πόλεις-κράτη, ασχολήθηκε με τον ατομικό ανταγωνισμό. Έτσι γεννήθηκαν τα αθλήματα. Και μόλις ήρθε η ανακάλυψη του τροχού το 3.500 π.Χ., οι εποχούμενοι αγώνες ήταν θέμα χρόνου.\nΗ εφεύρεση του τροχού, οι αρματοδρομίες και οι μεγάλες αρένες για αγώνες σύμφωνα με τη μυθολογία και την ιστορία.\nΟ τροχός και η σημασία του\nO τροχός θεωρείται σήμερα μία από τις σημαντικότερες και αρχαιότερες εφευρέσεις και αποτελεί πλέον το αρχέτυπο της πρωτόγονης τεχνολογίας των σπηλαίων. Η αρχαιότερη χρήση τροχών είναι πιθανά αυτή των ομώνυμων συσκευών της αγγειοπλαστικής τo 3.500 π.Χ. στη Μεσοποταμία. Κάρα με τροχούς έχουν βρεθεί σε προϊστορικούς τάφους στην περιοχή του Καυκάσου, που χρονολογούνται γύρω στο 3.700 π.Χ. Η ιδιαιτερότητα της χρήσης του τροχού για μεταφορικούς σκοπούς, ή κίνηση στην επιφάνεια, αποτελεί ιδιαίτερα δύσκολη διαδικασία στη σύλληψη, μια και απαιτούνταν ομόκεντρος άξονας που να συνδέει δύο ίδιους σε μέγεθος τροχούς.\nΗ πρώτη εποχούμενη αγωνιστική δραστηριότητα του ανθρώπου χάνεται στο βάθος των αιώνων και ελάχιστα ευρήματα ή γραφές μαρτυρούν την ύπαρξη πρωτόλειων αγώνων με τη χρήση κάποιου είδους τροχοφόρου. Ωστόσο, στην Αρχαία Ελλάδα έχουμε επίσημα καταγεγραμμένους ιππικούς αγώνες και αρματοδρομίες με άρματα με δύο ή τέσσερις τροχούς, που έσερνε ανά κατηγορία συγκεκριμένος αριθμός αλόγων.\nΟ Ηνίοχος των Δελφών. Χάλκινο άγαλμα 480-460 π.Χ. (Αρχαιολογικό Μουσείο Δελφών). Αποτελούσε μέρος ενός μεγάλου αφιερώματος το οποίο περιλάμβανε και τέθριππο.\nΟι πρώτοι «αγώνες»\nΜε βάση τις αναφορές που πλέον είναι ευρείες στο διαδίκτυο και στις βιβλιοθήκες της χώρας μας αλλά και διεθνώς, τα αγωνίσματα των αρματοδρομιών προέρχονται από την Αχαϊκή στρατιωτική παράδοση. Το 680 π.Χ. διοργανώθηκε το Τέθριππον το οποίο ήταν άρμα που διέθετε 4 άλογα, το 500 π.Χ. η Απήνη που ήταν αγώνισμα με 2 άλογα, η Συνωρίδα το 408 π.Χ. άρμα με επίσης δύο άλογα αλλά διαφορετικούς κανονισμούς, το 384 π.Χ. το Τέθριππο Πώλων που ήταν παραλλαγή του Τέθριππου το οποίο και αντικατέστησε προσωρινά, και το 268 π.Χ. η Συνωρίς Πώλων.\nΚατά την ελληνική μυθολογία οι πρώτοι αγώνες αρμάτων διεξήχθησαν στην Αρχαία Ολυμπία μεταξύ του Πέλοπα και του Οινόμαου, ενώ ο μυθικός ήρωας Ηρακλής συμμετείχε σε αρματοδρομία στην Τροιζήνα έχοντας ως ηνίοχο («οδηγό» δηλαδή του άρματος) τον Ιόλαο.\nΤο άλογο που είχαν κατά τη διάρκεια του αγωνίσματος ονομαζόταν Αρείωνας και ιδιοκτήτης του ήταν ο θεός Ποσειδώνας ο οποίος ήταν και ο προστάτης των αρματοδρομιών. Άλλες πρώιμες αναφορές αρματοδρομιών απαντώνται στο έπος της Ιλιάδας, που μας γνωρίζει ότι διοργανώθηκαν αρματοδρομίες από τον Αχιλλέα προς τιμήν του Πάτροκλου που είχε πρόσφατα σκοτωθεί στη μάχη. Για το αγώνισμα χρησιμοποιούνταν πολεμικά άρματα τα οποία είχαν τροποποιηθεί, που στην ουσία ήταν ξύλινα καρότσια με δύο μεγάλους τροχούς και ανοικτή πίσω πλευρά. Τα πόδια των οδηγών ήταν στερεωμένα στη βάση, όμως το όχημα στηρίζονταν στον άξονα των τροχών. Πέρα από τον αριθμό των αλόγων και τον αριθμό των γύρων, η κύρια διαφορά ανάμεσα στα άρματα των διαφόρων τύπων αρματοδρομιών ήταν πως στο Τέθριππο και τη Συνωρίδα επέβαινε μόνο ένα άτομο, ενώ στα υπόλοιπα δύο άτομα (κάτι σαν «οδηγός» και «συνοδηγός» στις μέρες μας).\nΣε κάθε περίπτωση οι αρματοδρομίες ήταν σκληρό σπορ με πολλές απώλειες αναβατών και αλόγων καθώς στις απότομες στροφές το να αναποδογυρίσει ένα άρμα από την ταχύτητα ήταν κάτι συνηθισμένο.\nΠίνακας του Jean Léon Gérôme, Chariot Race, 1876. (Art Institute of Chicago)\nΟι πρώτες αρχαίες «πίστες»\nΟι αγώνες διαδοχικά πέρασαν και στην εποχή της Ρωμαϊκής αυτοκρατορίας, η οποία θα μπορούσαμε να πούμε ότι εξέλιξε το άθλημα. Δημιούργησε μεγάλες αρένες (με σημερινούς όρους μπορούμε να τις αποκαλέσουμε «πίστες», άλλωστε και τα οβάλ σιρκουί των ΗΠΑ, τις ρωμαϊκές αρένες αντέγραψαν). Χαρακτηριστικά, ο Μέγας Ιππόδρομος, (λατινιστί: Circus Maximus /ο Μέγιστος Κύκλος) στην Αρχαία Ρώμη ήταν ένα στάδιο για αρματοδρομίες κι ένας χώρος για την ψυχαγωγία του πλήθους. Σήμερα εντοπίζεται στο κοίλωμα μεταξύ του Αβεντίνου και του Παλατίνου λόφου, ενώ ήταν το πρώτο και μεγαλύτερο στάδιο της παλαιάς Ρώμης και της μεταγενέστερης Αυτοκρατορίας της. Οι διαστάσεις του το 621 μ.Χ. είναι 118 μέτρα και χωρούσαν 250.000 θεατές! Στην πλήρως ανεπτυγμένη μορφή του έγινε το πρότυπο για τους ιπποδρόμους της Ρωμαϊκής Αυτοκρατορίας, όπως του Ιπποδρόμου της Κωνσταντινούπολης. Η τοποθεσία είναι τώρα δημόσιο πάρκο. Οι αγώνες αυτού του είδους μεταφέρθηκαν και στην Κωνσταντινούπολη στην πρώτη εποχή της Βυζαντινής Αυτοκρατορίας, αλλά σταδιακά με την αλλαγή των προτεραιοτήτων της κοινωνίας αλλά και την επικράτηση του Χριστιανισμού, το άθλημα ατόνησε μέχρι που, πλην σποραδικών εκδηλώσεων, καταργήθηκε ολοσχερώς.\nΩστόσο, για πολλά χρόνια οι αρματοδρομίες είχαν την τιμητική τους και στο Βυζάντιο. Ο ιππόδρομος ήταν ένα μεγάλο υπαίθριο κτίριο αρματοδρομιών και θεαμάτων που έμοιαζε με αρχαιοελληνικό στάδιο. Η Ρώμη είχε μεν τον μεγαλύτερο και αρχαιότερο ιππόδρομο, ενώ ιπποδρόμους απέκτησαν πλην της Κωνσταντινούπολης (ονομαστή η Στάση του Νίκα στον ιππόδρομό της) και όλες οι μεγάλες πόλεις της αυτοκρατορίας, όπως η Αλεξάνδρεια, η Αντιόχεια, η Καρχηδόνα και η Θεσσαλονίκη. Οι αρματοδρομίες πραγματοποιούνταν σε τακτές ημερομηνίες, τις Κυριακές και σε μεγάλες θρησκευτικές γιορτές, ενώ στον ιππόδρομο ο λαός είχε την ευκαιρία να εκφράσει δημόσια τις απόψεις του για την πολιτική του αυτοκράτορα: εκεί τον επευφημούσε όταν ήταν ευχαριστημένος ή δήλωνε τη δυσαρέσκειά του και ζητούσε ικανοποίηση των αιτημάτων του.\nΟ ιππόδρομος της Κωνσταντινούπολης ιδρύθηκε στα τέλη του 2ου μ.Χ. αιώνα από τον Σεπτίμιο Σεβήρο, ως αντίγραφο του αντίστοιχου της Ρώμης. Ανακαινίστηκε από τον Μεγάλο Κωνσταντίνο στις αρχές του 4ου αιώνα και η λειτουργία του είναι γνωστή μέχρι τον 12ο αιώνα. Ο στίβος είχε στη μέση ένα στενόμακρο εμπόδιο, τον Εύριπο, που διαιρούσε τον χώρο σε δύο μέρη. Ο Εύριπος είχε ολόγυρα μια τάφρο με νερό. Πάνω στον Εύριπο βρίσκονταν αναθήματα και γλυπτά για τη χρονομέτρηση και τη μέτρηση των γύρων, ενώ στα άκρα του ήταν οι καμπτήρες, τα όρια γύρω από τα οποία έστριβαν τα άρματα. Οι θεατές κάθονταν σε κερκίδες από τις δυο πλευρές του στίβου, καθώς και στο πέταλο. Σας θυμίζει κάτι από την πίστα της Ιντιανάπολης;…


Ομπράντοβιτς: «Να παίξουμε σοβαρά και προσεκτικά» - Onsports.gr\nΟnsports Team\t18 Απριλίου 2012, 14:49\nΟμπράντοβιτς: «Να παίξουμε σοβαρά και προσεκτικά»\nΟ Παναθηναϊκός αντιμετωπίζει στον πρώτο αγώνα των play offs τον Άρη (19/4, 19:00), με τον Ζέλικο Ομπράντοβιτς να εφιστά την προσοχή στους παίκτες του.\nΑναλυτικά τα όσα είπε ο Ομπράντοβιτς:\n«Είναι η περίοδος των play offs... Αυτό τα λέει όλα. Θα πρέπει να παίξουμε με προσοχή και πολύ σοβαρά. Και φυσικά με μεγάλο σεβασμό όπως πάντα απέναντι στον Άρη. Θέλουμε να κάνουμε καλές εμφανίσεις και να πάρουμε τις νίκες που χρειαζόμαστε. Το κλειδί είναι δύο λέξεις: Αυτοσυγκέντρωση και σεβασμός. Ξέρουμε ότι ο Άρης αντιμετωπίζει κάποια προβλήματα, αλλά θα πρέπει να εστιάσουμε στη δική μας ομάδα και να κάνουμε αυτό που πρέπει. Για εμάς θα ήταν σημαντικό να το «παρών» και ο κόσμος σε αυτούς τους αγώνες που έρχονται. Θα θέλαμε να τους δούμε δίπλα μας, μπαίνοντας και στην τελική ευθεία για το Final 4 της Ευρωλίγκας».\nΑπό την πλευρά του, ο Στράτος Περπέρογλου τόνισε: ««Μπαίνουμε στην τελική ευθεία του πρωταθλήματος με την είσοδο στα play offs. Χρειάζεται προσοχή, πρέπει να είμαστε συγκεντρωμένοι σε αυτό που έχουμε μπροστά μας. Σεβόμαστε τον Άρη, μια ομάδα με ιστορία. Αυτό που θέλουμε είναι να παίξουμε σοβαρά, να εστιάσουμε στους αγώνες που έχουμε μπροστά μας. Μπορεί να γίνεται κουβέντα για το φάιναλ φορ, αλλά εμείς θα πρέπει να σκεφτόμαστε μόνο τους αγώνες που έχουμε μπροστά μας. Θέλουμε να πραγματοποιήσουμε καλές εμφανίσεις, να πάρουμε τις νίκες που χρειαζόμαστε για να προχωρήσουμε».


in Lifestyle 4 Ιουλίου 2020 4 Ιουλίου 2020\nΤι κάνετε αγάπες;;; Μάλλον προσπαθείτε να ‘’επιβιώσετε’’ από την ζέστη.. Σα να σας βλέπω ένα πράγμα… Lol\nΗ αλήθεια είναι ότι ο Ιούλιος μπήκε δυναμικά από θέμα ζέστης.. αλλά εντάξει ας μην γκρινιάξουμε και για αυτό.. καλοκαίρι είναι.. και μάλιστα είμαστε στην καρδιά του, οπότε υπομονή… μπανάκια.. πολύ νερό .. και όχι πολλές ώρες στον ήλιο…\nΑυτά με τον καιρό… Κατά τα άλλα θέλω να σας ενημερώσω ότι από 1η Ιουλίου στο showroom του E.F.Myshop όλα τα αγαπημένα σας κομμάτια μπορείτε να τα βρείτε από 20-40% φθηνότερα… Οπότε ξέρετε εσείς … Ερμού & Παπαδημητρίου 2 στον πρώτο όροφο… για να ανανεώσετε την γκαρνταρόμπα σας.. είναι ευκαιρία τώρα!!! Εύχομαι να περάσετε ένα πολύ όμορφο Σαββατοκύριακο και σας αφήνω με τα 5 fashion άρθρα που αγαπήσατε περισσότερο!!!\nΝυφικά για εντυπωσιακές νύφες\nΤο πουά επιστρέφει….\nΦτιάξε μόνη σου το αγαπημένο αξεσουάρ μαλλιών\nΤι μαγιό να επιλέξω φέτος;;;\n( Cover by Tamara Bellis on Unsplash )\nΕΤΙΚΕΤΕΣ: αρθρο, Ελένη, Ιουλιος, Σαββατοκύριακο


Ο κόσμος που έρχεται στην καλύβα, από που έρχεται; | Η καλύβα ψηλά στο βουνό\n24 Μαρτίου, 2014 in hut\nUnited Kingdom 31,602\nCzech Republic 2,327\nRepublic of Korea 885\nRussian Federation 837\n24 Μαρτίου, 2014 στις 3:42 μμ\nΠοιος να ειναι απο τα Φιτζι,…..ποιος να ειναι απο τα Φιτζι…….\n24 Μαρτίου, 2014 στις 3:50 μμ\n24 Μαρτίου, 2014 στις 4:58 μμ\nΟυζμπεκιστάν , Τασκενδη, μονον 2 !!\nΕ λοιπον για να αυξησω τα ποσοστα επισκεψης απο την ασιατικη χωρα του δρομου του μεταξιου αναρτω το κατωθι\nathensvoice 09/12/2013 – 16:46\n25 Μαρτίου, 2014 στις 2:29 πμ\nΥστερεί και η Αυστραλία.\nΊσως φταίει η διαφορά ώρας.\n« Οι ανασφάλιστοι και διωκόμενοι από ΝΔ,ΠΑΣΟΚ, αντεπιτίθενται! (#το αίσχος του ΤΕΒΕ/ΟΑΕΕ)\nΔΕΝ ΘΑ ΥΠΟΚΥΨΟΥΜΕ ΣΕ ΕΚΒΙΑΣΜΟΥΣ ΣΤΟ ΟΝΟΜΑ ΤΗΣ ΠΑΡΑΜΟΝΗΣ ΣΤΟ ΕΥΡΩ … »


admin 24 Φεβρουαρίου, 2021, 8:07 πμ 1.5k Views\nΗ Μαρία Θωμά είναι γεννημένη στην Αθήνα και έχει καταγωγή από τον Βόλο. Έχει τελειώσει το Ιόνιο Πανεπιστήμιο, το τμήμα Ιστορίας. Έχει ολοκληρώσει την σχολή της Μιμής Ντενίση και μιλάει Αγγλικά, Γερμανικά και Ισπανικά.\nΜεγάλη της αγάπη είναι ο χορός και τα τελευταία 3 χρόνια ασχολείται με το καλλιτεχνικό πατινάζ. Οι γονείς της ζουν στον Βόλο, ο πατέρας της δουλεύει χρόνια στον φωτισμό, δίπλα σε μεγάλα ονόματα του καλλιτεχνικού στερεώματος ενώ η μητέρα της στο παρελθόν έκανε φωνητικά σε τραγουδιστές. Έχει μια αδερφή η οποία ζει μόνιμα στην Γερμανία και ασχολείται ως διακοσμήτρια.\nΈχει παίξει σε διάφορους ρόλους στην τηλεόραση (“Για πάντα παιδιά”, Open Beyond, 2019, “Τατουάζ”, Αlphatv, 2017-2018, “ΔΙΔΥΜΑ ΦΕΓΓΑΡΙΑ”, Ant1, 2016-2017, “ΤΗΝ ΜΑΝΑ ΜΟΥ ΤΗΝ ΛΕΝΕ ΓΙΑΝΝΗ”, Netwix Ant1), στο θέατρο (“Η Αλίκη στην χώρα των ψαριών” του Γιάννη Ξανθούλη, στον ρόλο της Αλίκης, “Ο ευτυχισμένος πρίγκηπας” του Oscar Wilde, “Μήπως σας λένε Γιάννη”, μουσικοχορευτική παράσταση, Μουσική Σκηνή Σφίγγα, Χειμώνας 2015, “Ξενοδοχείο ο Παράδεισος”, φαρσοκωμωδία , στο ρόλο της Μαρσέλ Μπαγιατέ, Θέατρο Αργώ Χειμώνας 2014- 2015, “Επτά επί θήβας”, αρχαία τραγωδία σε σκηνοθεσία Πάνου Νακόπουλου, περιοδεία καλοκαίρι 2014, κορυφαία του χορού, “Οι Αδέσποτοι”, μουσική παράσταση σε σκηνοθεσία Μέμης Σπυράτου, Θέατρο Βικτώρια, χειμώνας 2012-13, “Ο ΚΟΣΜΟΣ ΤΟΥ ΟΛΙΒΙΟΥ”, παιδική παράσταση Μαύρου Θεάτρου), στον κινηματογράφο (“Φαντασία”, σκηνοθεσία Αλέξανδρος Καρδαράς, “ΣΚΛΑΒΟΙ ΣΤΑ ΔΕΣΜΑ ΤΟΥΣ”, σκηνοθεσία Τώνη Λυκουρέση), σε διάφορες διαφημίσεις και σε αρκετά video clip. Χρόνια είναι μέλος του συγκροτήματος XANAZOO.\nΠέρα από την υποκριτική, έχει εργαστεί και ως σερβιτόρα, barwoman και γενικά στην εστίαση ενώ όταν δεν έχει δουλειά στο θέατρο εργαζόταν ως υπάλληλος σε καράβια. Πρόσφατα άνοιξε την δική της εταιρεία παραγωγής που δραστηριοποιείται κυρίως στη μουσική βιομηχανία. Με τις αγροτικές εργασίες δεν έχει καμία επαφή ωστόσο δεν υπάρχει κάτι που να την τρομάζει. Πιστεύει ότι θα την δυσκολέψει η έλλειψη ζεστού νερού αλλά και του ρεύματος. Λατρεύει τη μαγειρική και θεωρεί ότι αυτό θα το εκτιμήσουν και οι συμπαίκτες της. Με τη συγκατοίκηση δεν πιστεύει ότι θα έχει πρόβλημα. Κάτι που θα μπορούσε να την εξοργίσει είναι η τεμπελιά και η έλλειψη συνεργασίας. Περιγράφει τον εαυτό της ως επίμονη, τελειομανής, ανυπόμονη, εργατική, μεθοδική και με προσήλωση στον στόχο της.\nΗ ΦάρμαΜαρία Θωμά


Ομολόγησε ο δράστης του βιασμού και της ληστείας στη Ν. Μανωλάδα\nΠρώτη καταχώρηση: Δευτέρα, 10 Φεβρουαρίου 2020, 14:39\nΆτομο που δεν είχε άμεση σχέση με την περιοχή είναι τελικά ο δράστης της ληστείας και του βιασμού μιας 53χρονης, που βρισκόταν στο σπίτι μαζί με τη μητέρα της στη Ν. Μανωλάδα.\nΈνας 35χρονος υπήκοος Αλβανίας εντοπίστηκε και συνελήφθη από άνδρες της Υποδιεύθυνσης Ασφάλειας Πύργου μετά από ενημέρωση που είχαν από τους συναδέλφους τους από την Ασφάλεια Ήλιδας. Μάλιστα όπως έγινε γνωστό το απόγευμα της Δευτέρας ομολόγησε την πράξη του.\nΟι πληροφορίες που υπήρχαν στις αρχές ήταν σωστές. Οι αστυνομικοί με φωτογραφία του δράστη τον εντόπισαν και τον συνέλαβαν λίγο πριν επιβιβαστεί σε λεωφορείο του ΚΤΕΛ με προορισμό την Καλαμάτα στον κεντρικό σταθμό του ΚΤΕΛ Ηλείας.\nΜάλιστα ο δράστης είχε πάνω του το ποσό που είχε αποσπάσει από τη ληστεία στη Ν. Μανωλάδα, δηλαδή 140 ευρώ.\nΜεγάλη επιτυχία της Ασφάλειας Ήλιδας\nΟι άνδρες της Ασφάλειας Ήλιδας από την πρώτη στιγμή «σκάναραν» με λεπτομέρεια τα δεδομένα και έφτασαν πολύ γρήγορα στον δράστη. Ο 35χρονος υπήκοος Αλβανίας είχε επιδείξει παραβατική συμπεριφορά το τελευταίο διάστημα με κλοπές και άλλα αδικήματα.\nΌμως την ώρα που έγινε η ληστεία με τον βιασμό η ταυτότητά του δεν μπορούσε να μείνει κρυφή. Οι άνδρες της Ασφάλειας έφτασαν πολύ γρήγορα στην εξιχνίαση της υπόθεσης και πλέον ήταν θέμα χρόνου η σύλληψή του.\nΌταν πληροφορήθηκαν πως προσπαθούσε να διαφύγει στην Καλαμάτα για να κρυφτεί, έδωσαν άμεσα σήμα στους συναδέλφους τους στον Πύργο, όπου τον συνέλαβαν.\nΣύμφωνα με πληροφορίες του ilialive.gr, κατά την εξέτασή του από τους αστυνομικούς της Ασφάλειας Ήλιδας, αναγνωρίστηκε από τις παθούσες, ομολόγησε τις πράξεις του και ζήτησε συγγνώμη για όσα έκανε.\nΑύριο αναμένεται να οδηγηθεί ενώπιον της Εισαγγελέως Αμαλιάδας.\nΗ άμεση εξιχνίαση της υπόθεσης συνιστά μεγάλη επιτυχία για τους αστυνομικούς της Ασφάλειας Ήλιδας.\nΣε μια περιοχή όπου έχουν υπάρξει πολλά περιστατικά εγκληματικότητας, το τελευταίο γεγονός φαίνεται πως είναι η σταγόνα που ξεχείλισε το ποτήρι. Οι κάτοικοι έχουν εξαγριωθεί και ετοιμάζονται για κινητοποιήσεις με αφορμή τη ληστεία μετά βιασμού.\nΤελευταία ενημέρωση: Δευτέρα, 10 Φεβρουαρίου 2020, 16:29


Κ. Γουργουλιάνης: Σε 40 μέρες θα εξασθενήσει η Όμικρον – Ποια είναι τα σενάρια για το επόμενο διάστημα - Yes News\nΑρχική EΛΛΑΔΑ Κ. Γουργουλιάνης: Σε 40 μέρες θα εξασθενήσει η Όμικρον – Ποια είναι...\nΚ. Γουργουλιάνης: Σε 40 μέρες θα εξασθενήσει η Όμικρον – Ποια είναι τα σενάρια για το επόμενο διάστημα\nӵ흭�研&#x70bf582c;堨ݬᠦquot;С㪼󬩡 Ǭݱᠪᴜ �ʡ𭟳존ﲠ- С񯵳ߡ󧠴ﵠŨ�｠ĩ괽ﵠŨ嫯��顠�հﳴޱ鮧 ĩ᪯𞲠�ʡ𭟳존ﲦquot; �Н찴砲9 ̡/�14. (EUROKINISSI/ʙӔS ʁԙ̅чө\nΕξασθένιση της Όμικρον μέχρι τα μέσα Φεβρουαρίου χωρίς να προκύψει κάτι άλλο μετά ή εμφάνιση ακόμη μίας μετάλλαξης, η οποία θα είναι περισσότερο μεταδοτική και ακόμη λιγότερο θανατηφόρα είναι τα δύο σενάρια για την εξέλιξη της πανδημίας σύμφωνα με τον Κωνσταντίνο Γουργουλιάνη, Καθηγητή Πνευμονολογίας του Πανεπιστημίου Θεσσαλίας, πρώην Πρύτανη και πρώην Πρόεδρο της Ελληνικής Πνευμονολογικής Εταιρίας.\n«Το πιθανότερο σενάριο είναι η Όμικρον- που τα πρώτα κρούσματα στη χώρα μας εμφανίστηκαν στις 24 Δεκεμβρίου- να εξασθενήσει τις επόμενες 40 μέρες αν εξελιχθούν τα πράγματα όπως στη Νότια Αφρική. Ο κόσμος θα έχει ανοσοποιηθεί σε μεγάλο ποσοστό και δεν περιμένουμε τίποτα άλλο. Το άλλο σενάριο – το οποίο συγκεντρώνει λιγότερες πιθανότητες- είναι η εμφάνιση ακόμη μίας μετάλλαξης περισσότερο μεταδοτικής και ακόμη λιγότερο θανατηφόρας» δήλωσε στο ethnos.gr ο κ. Γουργουλιάνης και πρόσθεσε: «Έτσι εξελίσσονται οι πανδημίες. Ας πάρουμε για παράδειγμα την γρίπη του 2009 που ήταν η πιο κοντινή σε μας πανδημία. Το 2010 δεν ήταν την ίδιας έντασης. Είχαμε περιστατικά στο νοσοκομείο αλλά δεν είχαμε πολλά και την μεθεπόμενη χρονιά τελείωσε. Θέλω να πω ότι η πορεία είναι κάπως έτσι. Αυτό που ζούμε τώρα είναι η εξέλιξη μιας πορείας της πανδημίας. Δεν έγινε κάτι που δεν το περιμέναμε».\n«Δώσαμε λάθος το μήνυμα των εμβολιασμών» – Τι προβλέπει για τα εμβόλια\nΟ Καθηγητής Πνευμονολογίας του Πανεπιστημίου Θεσσαλίας, εκτιμά σε αυτή την φάση ότι ο εμβολιασμός κατά του κοροναϊού δεν θα γίνει κομμάτι της ζωής μας. «Εμβολιαζόμαστε για να προφυλαχθούμε από βαριά νόσο. Δώσαμε λάθος το μήνυμα των εμβολιασμών. Είπαμε εμβολιασμός-ελευθερία. Δεν εμβολιαζόμαστε για να ελευθερωθούμε. Επίσης τα τεστ δεν αντικαθιστούν τα εμβόλια. Ο κόσμος που συρρέει για να κάνει τεστ επειδή κάποιοι δεν θέλουν να εμβολιαστούν και κάνουν το τεστ για να βγουν είναι ένα λάθος μήνυμα. Βασικό μήνυμα είναι εμβολιαζόμαστε για να αποφύγουμε από βαριά νόσηση (νοσηλείες, διασωληνώσεις, θανάτους). Αν, επομένως, έχουμε μια μετάλλαξη που εξελίξει την πανδημία σε ήπια νόσο δεν υπάρχει λόγος να εμβολιαζόμαστε».\nΌπως εξήγησε ο κ. Γουργουλιάνης, οι πολίτες στη χώρα μας είναι ιδιαίτερα εξοικειωμένοι με τα εμβόλια κατά της φυματίωσης και του πνευμονιόκοκου. «Εμβολιάζεσαι για να μην κάνεις βαριά πνευμονία και πεθάνεις. Όχι για να μην κολλήσεις το διπλανό σου. Ας συμφωνήσουμε γιατί εμβολιαζόμαστε».\nΠότε αναμένεται χαλάρωση των μέτρων – Δεν είναι κύμα που θα συρθεί πολύ η Όμικρον\nΟδηγός για την χαλάρωση των μέτρων, όπως είπε ο καθηγητής Πνευμονολογίας, είναι η Νότια Αφρική. «Αυτοί προηγήθηκαν από μας ένα μήνα. Και σιγά, σιγά παίρνουν τα μέτρα πίσω. Όταν δούμε ότι αυτό το κύμα ‘κάθεται’, βαθμιαία θα πάρουμε πίσω και μεις τα μέτρα’. Ξεκίνησε με οξύτητα η Όμικρον και γρήγορα θα φτάσει στο τέλος της. Δεν είναι ένα κύμα που θα συρθεί πολύ. Όπως βλέπουμε κάθε σπίτι έχει έναν, δυο, τρεις ανθρώπους που νοσούν. Αυτό θα τελειώσει και η μετάλλαξη θα εξαντληθεί. Αρκετοί, εξάλλου, είναι εμβολιασμένοι ενώ πολλοί μολύνθηκαν».\nΔείχνει πιο ήπια νόσος μέχρι στιγμής\nΣχολιάζοντας την κατάσταση σήμερα με την συνεχή αύξηση των μολύνσεων από την μετάλλαξη Όμικρον τονίζει ότι αυτές καταγράφονται στη χώρα μας από τις 24 Δεκεμβρίου. «Και όλα τα περιστατικά αυτά είναι μέχρι στιγμής ήπια. Είναι μικρό το διάστημα για συμπεράσματα. Αν λάβει, όμως, κανείς υπόψιν ότι δεν είναι σαν την προηγούμενη μετάλλαξη που χρειάζεται πέντε μέρες για να εκδηλωθεί η νόσος αλλά όλα γίνονται γρηγορότερα-σε δύο μέρες- πιθανότητα να έχουμε και μείς μια εικόνα ανάλογη με αυτή την Νότιας Αφρικής και της Αγγλίας ότι δηλ. είναι μια ήπια νόσος. Σε κάθε περίπτωση αυτό από προκύπτει από τα ευρήματα της Νότιας Αφρικής και της Αγγλίας είναι ότι με τρεις δόσεις η Όμικρον δεν κάνει σοβαρή νόσηση».\n«Χρειάζεται επανεκτίμηση του testing»- Φορτώνονται τα επείγοντα όχι με άρρωστους αλλά με πιθανώς άρρωστους τις τελευταίες μέρες»\nΣε ότι αφορά τον δείκτη θετικότητας που συνεχώς ανεβαίνει στην κοινωνία, αυτός, όπως είπε, συνδέεται και με το ‘υπερβολικό testing’. «Είμαστε από τις πρώτες χώρες στον κόσμο στην διενέργεια τεστ και πρέπει αυτό να το επανεκτιμήσουμε. Από την στιγμή που ψάχνουμε, θα βρίσκουμε».\nΟι περισσότεροι που μάλλον δεν έχουν εξετασθεί από γιατρό, σπεύδουν στα φαρμακεία ή στα κέντρα υγείας, ή ακόμα και στα εφημερεύοντα νοσοκομεία επειδή βγήκαν θετικοί στο σπίτι σε self test και πηγαίνουν να κάνουν rapid, αλλά και αρκετοί που έχουν έρθει σε επαφή με επιβεβαιωμένο «κρούσμα» ή αισθάνονται ότι διασκέδασαν ξέφρενα τις ημέρες των διακοπών.\n«Όλο αυτό έχει αλλάξει τελείως την δουλειά μας τις τελευταίες μέρες στο νοσοκομείο. Αντί να έχουμε σοβαρά περιστατικά για να εισαχθούν, έρχονταν εκατοντάδες άνθρωποι που είχαν κάνει ένα self test και έρχονταν για μοριακό ή rapid στο νοσοκομείο. Θα ήταν πιο λογικό όταν έχουν ένα άρρωστο στην οικογένεια ή ήρθαν σε επαφή με έναν που κόλλησε να υπήρχε ένας γιατρός στην πρωτοβάθμια περίθαλψη που θα συντόνιζε αυτή την προσπάθεια. Και αυτοί να στέλνουν να κάνουν τεστ αυτούς που έπρεπε να πάνε στο νοσοκομείο. Ουσιαστικά τις τελευταίες μέρες δεν έρχονται άρρωστοι. Έρχονται πιθανοί άρρωστοι. Φορτώνονται τα επείγοντα με πολλά περιστατικά που θα είναι και κάποια σοβαρά μέσα σε αυτά. Δεν υπάρχει αμφιβολία για αυτό, αλλά αυτός δεν είναι ο ρόλος ενός τριτοβάθμιου νοσοκομείου. Θα πρέπει να υπάρχει ένα φρενάρισμα πριν το νοσοκομείο που λείπει αυτήν την στιγμή».\nΠροηγούμενο άρθροΠάρκινγκ φορτηγών με μπαρ και κάρτα εισόδου στον αυτοκινητόδρομο Αιγαίου\nΕπόμενο άρθροΜπορώ να «φυλάω» θέση πάρκινγκ ή θα φάω πρόστιμο;


Μπάμπης Δερμιτζάκης: Μίμης Ανδρουλάκης, «Mν»\nΜίμης Ανδρουλάκης, «Mν» Καστανιώτης 1999, σελ. 378\nΚρητικά Επίκαιρα, Μάρτης 2000\nΜε το καινούριο του έργο, το «Mν», ο Μίμης Ανδρουλάκης εγκαταλείπει το μυθιστόρημα για ένα «γυναικείο αντιμυθιστόρημα», όπως το χαρακτηρίζει στον υπότιτλο. Το έργο αυτό σίγουρα δεν είναι μυθιστόρημα, και ο όρος «αντιμυθιστόρημα είναι ελάχιστα διαφωτιστικός. Στην πραγματικότητα είναι το ξεπερασμένο είδος του φιλοσοφικού διαλόγου, που από τον Πλάτωνα φτάνει μέχρι τα «Πονήματά τινα δραματικά» του Γεωργίου Σούτσου. Το έργο όμως δεν έχει το συστηματικό χαρακτήρα των Πλατωνικών διαλόγων, αλλά τον ελεύθερο χαρακτήρα θεωρητικών συζητήσεων ταβερνείου, γνωστών στη γενιά μου, τότε που θέλαμε να διώξουμε τη χούντα και να φέρουμε τον σοσιαλισμό.\nΚαι εδώ ο Μίμης Ανδρουλάκης είναι επινοητικός. Οι συζητήσεις αυτές υποτίθεται ότι είναι συζητήσεις μέσω Ίντερνετ, με γυναίκες συνομιλήτριες, οι οποίες μεταφέρονται αυτούσιες στο έργο. Περισσότερο όμως το έργο φαίνεται να αναπαράγει τα talk shows της τηλεόρασης.\nΗ φόρμα αυτή είναι ιδιαίτερα βολική για τον Ανδρουλάκη, και γι αυτό εξάλλου την ανασύρει από τα ειδολογικά αρχεία της λογοτεχνίας. Μέσω αυτής του επιτρέπεται να επιδείξει την απίστευτη ευρυμάθειά του και την έκταση των προβληματισμών και ενδιαφερόντων του. Επί πλέον η φόρμα αυτή του επιτρέπει να κάνει τις δικές του διορθώσεις στη σκέψη μεγάλων διανοητών, όπως ο Φρόυντ. Υποστηρίζει ότι ο «φθόνος του πέους» που νιώθουν τα κορίτσια στην πραγματικότητα δεν είναι παρά η απώθηση της επιθυμίας «για το πέος του πατέρα, που συμβάλλει στην εξιδανίκευσή του και στην υποκατάστασή του από άλλους άνδρες» (σελ. 112). Τέτοιου είδους όμως διορθώσεις νομιμοποιούνται να γίνονται από επιστήμονες ίδιας ειδικότητας, στα πλαίσια επιστημονικών πραγματειών ή ανακοινώσεων σε συνέδρια. Με τέτοιο όμως τρόπο μπορούν να γίνουν αποδεκτές ως υποθέσεις ή προτάσεις.\nΕπίσης η φόρμα αυτή του επιτρέπει να κάνει τις δικές του, σύντομες εκτιμήσεις για το έργο μεγάλων λογοτεχνών. Ακόμα να τους κουτσομπολέψει, βγάζοντας τα άπλυτα της ιδιωτικής τους ζωής στα φόρα. Τέλος να αποφανθεί για επιστημονικές συνεισφορές και επιστημονικούς κλάδους.\nΩς παλιός λάτρης της φιλοσοφίας (είμαι πτυχιούχος της), που την εγκατέλειψα γρήγορα για χάρη των επιστημονικών γνώσεων που μου προσέφεραν κυρίως η ψυχολογία και η ηθολογία, θα επιλέξω, προσυπογράφοντας, το παρακάτω απόσπασμα:\n«Φιλοσοφία», η «βασίλισσα των επιστημών»! πάνω από τις σκλάβες επιστήμες. Όσο πιο γρήγορα την ξεφορτωθούμε κι αποδείξουμε ότι είναι μια γριά φαφούτα και το διάδημά της πλαστικό, όσο πιο σύντομα της βγάλουμε την περούκα, τόσο γρηγορότερα θα βρούμε εκείνο που μας χρειάζεται για τον εικοστό πρώτο αιώνα» (σελ. 157).\nΘα αναρωτηθεί κανείς τι σημαίνει αυτός ο περίεργος τίτλος: «Mν».\nΕίναι ένας τίτλος πολυσημικός. Σημαίνει η Μαγδαληνή, ως εκπρόσωπος του γυναικείου φύλου, στη σεξουαλική του διάσταση, στη νιοστή δύναμη. Όλες οι συνομιλήτριες του Ανδρουλάκη είναι γυναίκες που το όνομά τους αρχίζει από Μ. Είναι το μυθιστόρημα στη νιοστή δύναμη, αφού όλες οι μεγάλες επιστημονικές ανακαλύψεις χαρακτηρίζονται ως μυθιστορήματα (αν και πιο δόκιμος είναι ο συνώνυμος όρος «αφηγήσεις»). Εγώ, ξέροντας το προηγούμενο έργο του Ανδρουλάκη, το διάβασα ως Μ(ου)ν(ί), νομίζοντας ότι θα άφηνε στον επαρκή αναγνώστη να αποκρυπτογραφήσει αυτή την εκδοχή. Δεν το έκανε, προσφέροντας και τις τρεις παραπάνω εκδοχές στη σελίδα 286 του βιβλίου του. Και μια και μου στέρησε τη χαρά να καυχηθώ για μια ανακάλυψη, θα προτείνω μια δικιά μου εκδοχή. Mν σημαίνει ε(μ)μο(ν)ή. Εμμονή σε τι;\nΣε τι άλλο, στο σεξ. Για αυτή την εμμονή στο σεξ παλιών αριστερών όπως ο Κούντερα, ο Μακαβέγιεφ, ο Σκούρτης, μιλήσαμε και στο προηγούμενο σημείωμά μας για τον Ανδρουλάκη (βλέπε Κρητικά Επίκαιρα, Ιούλιος – Αύγουστος 1998). Εδώ απλώς θα επισημάνουμε ότι η εμμονή αυτή λειτουργεί όπως το «λυκήθιον απώλεσε» του Αριστοφάνη στους «Βατράχους»: κολλάει παντού. Παράδειγμα: «ο τετραδιάστατος χωροχρόνος είναι καμπυλωμένος, το σύμπαν είναι σαν τον πισινό σου» (σελ. 201). Επίσης: «…η ευθεία του γεννητικού μου οργάνου είναι x+y=10 και δεν τέμνεται με την καμπύλη x.y=40, με τον πισινό σου. Δεν τέμνονται στο επίπεδο της πραγματικότητας. Δεν υπάρχουν πραγματικοί αριθμοί που να επιλύουν αυτές τις εξισώσεις» (σελ. 207).\nΤο μόνο μυθιστορηματικό σ’ αυτό το έργο είναι ο Τζωρτζ, ο ναυτικός με τις πέντε οικογένειες, σε πέντε λιμάνια, και με δυο παιδιά του ερωτευμένα το ένα το άλλο, χωρίς να ξέρουν ότι είναι αδέλφια. Και ο Ανδρουλάκης τοποθετεί το οιδιπόδειο ερώτημα: Τι είναι προτιμότερο, η άγνοια ή η γνώση; Προφανώς προκρίνει την άγνοια, δίνοντας την πρωτοκαθεδρία στη σεξουαλική πλήρωση. Ίσως να αγνοεί ότι ένας θεατρικός συγγραφέας, ο Steven Berkoff, στο έργο του Greek (παίχτηκε εδώ με τον τίτλο «Σαν έλληνας», ανάπλαση του Οιδιπόδειου μύθου), δεν βλέπει καθόλου το πρόβλημα διαζευκτικά. Ο «Οιδίποδάς» του «ξέρει», όμως αυτό δεν του δημιουργεί την παραμικρή αναστολή για την ερωτική πλήρωσή του με τη μητέρα-γυναίκα του.\nΕίχαμε γράψει αυτό το σημείωμα όταν είδαμε στην τηλεόραση τις διαμαρτυρίες χριστιανών ζηλωτών για κάποια σχόλια που κάνει ο Ανδρουλάκης για το Χριστό. Δεν τα θυμάμαι καθόλου, γι αυτό νομίζω ότι θα ήταν εντελώς ανώδυνα. Νομίζω πιο προσβλητικό για τα θεία είναι οι καθημερινές βρισιές, που τις ξέρουμε όλοι μας. Όμως δεν εκστομίζονται από επώνυμους, και γι αυτό δεν ξεσηκώνουν τις διαμαρτυρίες των φονταμενταλιστών χριστιανών. Μετά τον Καζαντζάκη, ο Ανδρουλάκης είναι ο δεύτερος κρητικός που επισύρει την μήνη τους. Ποιος θα είναι ο τρίτος;\nΑναρτήθηκε από Μπάμπης Δερμιτζάκης στις Tuesday, August 03, 2010


«Πάρε το ταίρι σου και έλα να εμβολιαστείς» - Η έξυπνη καμπάνια της Κρήτης για την ημέρα των Ερωτευμένων\nΗ 7η Υγειονομική Περιφέρεια Κρήτης με το σύνθημα «Πάρε το ταίρι σου και έλα να εμβολιαστείς!» καλεί κάθε πολίτη που δεν έχει εμβολιαστεί ή που θέλει να ολοκληρώσει τον εμβολιασμό του, να προσέλθει στα οριζόμενα εμβολιαστικά σημεία.\n● Ρέθυμνο, στο 1ο Δημοτικό Σχολείο (Τούρκικο)\n● Άγιος Νικόλαος, στο χώρο του Οργανισμού Κοινωνικών Υπηρεσιών του Δήμου Αγίου Νικολάου (ΟΚΥΔΑΝ)\nΟι εμβολιασμοί αφορούν πολίτες ηλικίας 12 ετών και άνω και πραγματοποιούνται με το εμβόλιο της Pfizer. Η νέα εμβολιαστική δράση αποτελεί συνέχεια της πρωτοβουλίας της 7ης ΥΠΕ Κρήτης που άρχισε το καλοκαίρι και συνεχίστηκε τα Χριστούγεννα.\nΤα εμβόλια είναι «δώρα» ζωής και αγάπης. Δείξε έμπρακτα, την αγάπη σου!\nΕρωτευόμαστε… Εμβολιαζόμαστε… αγαπάμε τη ζωή!»\nετικετες:εμβολιασμόςκοροναΐόςfeaturedεμβολιασμός στην Κρήτη


Υπάρχει εναλλακτική πρόταση για το μέλλον της χώρας; | Foninews.gr\nΥπάρχει εναλλακτική πρόταση για το μέλλον της χώρας;\nBy on\t 5 Ιουνίου 2017 ΕΠΙΣΗΜΑΝΣΕΙΣ ΚΑΙ ΕΡΩΤΗΜΑΤΑ\n«ΤΑ ΜΕΣΑ ενημέρωσης είναι επιχειρήσεις και όπως κάθε επιχείρηση λειτουργούν με τους νόμους της αγοράς και τη λογική της αγοράς. H δημοσιογραφία είναι κοινωνικό λειτούργημα πολιτικής πληροφόρησης και πολιτικού προβληματισμού.\nH ΛΟΓΙΚΗ και οι απαιτήσεις των νόμων της αγοράς είναι εξ ορισμού ασυμβίβαστες με τις κοινωνικές απαιτήσεις και τη λογική του δημοσιογραφικού λειτουργήματος. Kι όμως τα δύο δεδομένα, οι δύο αλληλοαποκλειόμενες λογικές και σκοποθεσίες, πρέπει να συμβιβαστούν – δεν γίνεται αλλιώς.\nO ΣΥΜΒΙΒΑΣΜΟΣ (η επιτυχία του) κρίνεται από το επίπεδο της κατά κεφαλήν καλλιέργειας σε κάθε κοινωνία. Yψηλό επίπεδο καλλιέργειας συντηρεί περισσότερες εκφάνσεις ευσυνείδητης δημοσιογραφίας και ελάχιστους (κοινωνικά περιθωριοποιημένους) συμβιβασμούς με την εμπορική προτεραιότητα του λαϊκισμού: τον εντυπωσιασμό, την υποκίνηση φανατισμών, τον «κιτρινισμό».\nΓΙΑ ΝΑ ΒΓΕΙ η ελλαδική κοινωνία από τη ναυτιώδη δίνη της οικονομικής χρεοκοπίας και παντοδαπής καταστροφής θα αρκούσε, ίσως, ένα αισθητά μεγαλύτερο ποσοστό δημοσιογραφίας ανυπότακτης στους νόμους και στη λογική της αγοράς.\nNΑ ΕΠΑΝΕΡΧΕΤΑΙ στη δημοσιότητα, συνεχώς και επίμονα, η υπενθύμιση ότι: H οργή για την ανικανότητα και τη διαφθορά του ΣYPIZA, όσο κι αν εμφανίζεται δημοσκοπικά υπέρτερη, δεν αρκεί για την ανάκαμψη της χώρας. Xρειάζεται αντιπρόταση και αντιπρόταση δεν υπάρχει στον πολιτικό ορίζοντα.\nΔΕΝ ΥΠΑΡΧΕΙ πολιτική αντιπρόταση, διότι τα όσα αντιτάσσει η N.Δ. στις πρακτικές του ΣYPIZA κραυγάζουν μιαν εξίσου διαχειριστική εκδοχή της πολιτικής, όχι την τόλμη και την ετοιμότητα ριζικών μεταρρυθμίσεων. Δέκα χρόνια τώρα δραματικού εφιάλτη και η N.Δ. δεν έχει ακόμα αντιληφθεί ότι ευφυέστερη και ηθικότερη απλώς διαχείριση δεν αρκούν για την έξοδο από το αδιέξοδο.\nΛΕΝΕ: «εμείς θα διαπραγματευτούμε καλύτερα, συνεπέστερα, χωρίς καθυστερήσεις και εσωκομματικές αναστολές, θα σκεφτούμε αντίμετρα» – πιστεύουν ότι όλοι στην Eλλάδα πάσχουμε από βαρειά αμνησία.\nH ΧΩΡΑ χρειάζεται άλλα υπουργεία, με διαφορετική άρθρωση, δομή και λειτουργία, άλλο κοινοβούλιο, με ρεαλιστικό ρόλο κριτικού ελέγχου των κυβερνήσεων, άλλους όρους λειτουργίας της Δικαιοσύνης και της Δημόσιας Tάξης, ριζικά διαφορετική λογική της Παιδείας. Eχει ανάγκη η χώρα θεσμική θεμελίωση της αξιοκρατίας, των κινήτρων αριστείας.\nNΑ ΑΠΟΒΑΛΕΙ ο Eλλαδίτης την επαρχιώτικη μειονεξία του ξιπασμένου Eυρωλιγούρη και να μπορεί να μετέχει στην ευρωπαϊκή πρωτοπορία κομίζοντας ετερότητα και όχι πιθηκισμούς.\nΠΡΟΫΠΟΘΕΣΕΙΣ και κριτήρια για τέτοιες μεταρρυθμιστικές τομές δεν έχει η N.Δ. Διότι δεν έχει, ούτε είχε ποτέ, όραμα κοινωνικό. Aπό γεννησιμιού της ήταν κόμμα διαχείρισης της εξουσίας, ο ιδρυτής της ήταν ένας ταλαντούχος διαχειριστής: Hλεκτροδότησε ολόκληρη τη χώρα, έφτιαξε δρόμους, κρατικές επιχειρήσεις, υποδομές τουρισμού – ό,τι θα ονειρευόταν κάθε μετα-αποικιακή κοινωνία.\nOΛΑ μεταπρατικά, αφού την ανάπτυξη, την πρόοδο, τον εκσυγχρονισμό τα εξασφάλιζε το «ανήκομεν εις την Δύσιν». Kόμμα η N.Δ. χωρίς ίχνος εντοπιότητας, ελληνικής ιδιοπροσωπίας, χωρίς καν πολιτική ταυτότητα (γι’ αυτό και καταπόθηκε ευχερέστατα από την «αντίπαλη» οικογένεια Mητσοτάκη).\nΔΗΜΙΟΥΡΓΗΘΗΚΕ για να υπηρετήσει τις φιλοδοξίες και τα διαχειριστικά ταλέντα του ιδρυτή της, τίποτε άλλο. Eτσι, όταν ο ιδρυτής αποχώρησε, το πρόβλημα για το κόμμα ήταν να βρεθεί ταλαντούχο υποκατάστατο, διαχειριστής ισάξιος του ιδρυτή.\nBΡΕΘΗΚΕ, αλλά στην αντίπερα όχθη: O Aνδρέας Παπανδρέου αναδείχθηκε ο ανυπέρβλητος ταλαντούχος της διαχειριστικής πολιτικής, αφού διέθετε το επιπλέον ακαταμάχητο προσόν του αδίστακτου αμοραλιστή: O «λαός» εξασφαλίζει στον ηγέτη απεριόριστη τη διαχείριση της εξουσίας, όταν βεβαιωθεί έμπρακτα ότι είναι ο ίδιος «συνδιαχειριστής» αν γίνει πελάτης του ηγέτη. Kαι στον πελάτη «όλα επιτρέπονται».\nKΑΠΟΙΑ στιγμή, ακόμα και η συγκυβέρνηση των «άσπονδων» (υποτίθεται) αντιπάλων, N.Δ. και ΠAΣOK, θεωρήθηκε αυτονόητη. Στο αυτονόητο προσχώρησε και η «Aριστερά» του Kουβέλη, με ορθολογικά μοιρασμένη την πελατεία (4-2-1).\nTΕΛΙΚΑ, χρειάστηκε μόλις μια ολονύχτια συνεδρίαση του Γιουρογκρούπ, για να προσχωρήσει και η «ριζοσπαστική» Aριστερά, η «αδιάλλακτη», στο στρατόπεδο της διαχειριστικής πανάκειας – να αναδειχθεί και ο Tσίπρας ταλέντο εκπληκτικό του διαχειριστικού «είπα – ξείπα», της πιο αδίστακτης πελατειακής συμφεροντολογνείας.\nTΟ ΑΚΟΜΑ δραματικότερο, κυριολεκτικά απελπιστικό για το μέλλον της ελληνικής παρουσίας στην Iστορία, είναι ότι και οι δύο ασύμβατες λογικές και σκοποθεσίες, των μέσων ενημέρωσης και του δημοσιογραφικού λειτουργήματος, μοιάζουν συμβιβασμένες με τη διαχειριστική εκδοχή της πολιτικής.\nKΑΙ η «πετυχημένη» διαχείριση σαν πολιτικός στόχος είναι περίκλειστη αυτάρκεια, αυτοηδονισμός ολιγάρκειας. Eύκολα (και ανεπίγνωστα) καταλήγει σε παραίτηση από κοινωνικές σκοποθεσίες, επιδιώξεις ποιότητας, φιλοδοξίες καινοτομίας.\nKΑΤΑ κανόνα η διαχειριστική πολιτική καταλήγει σε έναν αδιακήρυχτο συνεπή μηδενισμό. Tσίπρας και Mητσοτάκης παίζουν σκάκι ή τάβλι ή μπριτζ μόνο για την ηδονή της αντιπαλότητας – «να του τη φέρω», «να μη μου τη φέρει»: H χρεοκοπημένη και κατεστραμμένη Eλλάδα απουσιάζει από το παιχνίδι τους.\nΣΤΟΝ ΙΔΙΟ διαχειριστικό μηδενισμό είναι βυθισμένο ολόκληρο το κοινοβουλευτικό κομματικό φάσμα. Mοιάζει ανεδαφικός ρομαντισμός η υπενθύμιση ότι η χώρα χρειάζεται ριζικές, μεγάλης τόλμης μεταρρυθμίσεις – «επανίδρυση του κράτους» στην κυριολεξία: Aλλα υπουργεία, με διαφορετική άρθρωση και διαφορετική λειτουργική λογική.\nAΛΛΟ κοινοβούλιο, με βουλευτές βουλευόμενους, όχι πιόνια που σπανίως τους επιτρέπεται να ψηφίζουν «κατά συνείδηση». Aλλες προϋποθέσεις λειτουργίας της Δικαιοσύνης και της Δημόσιας Tάξης. Pιζικά διαφορετική λογική της Eκπαίδευσης. Θεσμική θεμελίωση αξιοκρατίας, κινήτρων αριστείας.\nTΑΥΤΙΣΑΜΕ τον μηδενισμό με την «πρόοδο» και τον «εκσυγχρονισμό», την πολιτική με τη φτηνή ηδονή της αντιπαλότητας. Oλα πληρώνονται με τον εφιάλτη που ζουν κάποια εκατομμύρια Eλληνες. Eνώ οι αυτουργοί των εγκλημάτων γαυριούν, κυρίαρχοι του παιχνιδιού της «διαχείρισης».\nΥΠΑΡΧΕΙ εναλλακτική πρόταση για την πορεία της χώρας;\nΟΧΙ, διατείνεται ο Χρήστος Γιαννάρας στο άρθρο του και τα όσα αναφέρει είναι ενδεικτικά και αξίζουν προσοχή μας ακόμα και όποιων διαφωνούν με τα όσα επισημαίνει.\nΜΗΝ κρυβόμαστε ωστόσο πίσω από το δάχτυλό μας, αφ’ ενός γιατί δεν μας καλύπτει και αφ’ ετέρου γιατί δεν μπορούμε πλέον με τα όσα εξυφαίνονται γύρω μας με εξαντλητικά γρήγορους ρυθμούς.\nΕΙΝΑΙ δυστυχώς κραυγαλέα φανερό πως αντιπρόταση στην κατάσταση που υπάρχει γύρω μας και εν πολλοίς μας καθορίζει, δεν φαίνεται να υπάρχει στον ορίζοντα όσο και αν οι δημοσκοπήσεις γέρνουν ολοένα και πιο έντονα προς τη ΝΔ.\nΗ ΝΔ δεν αποτελεί αξιόπιστη πρόταση, όπως άλλωστε δεν αποτελούσε και ο ΣΥΡΙΖΑ, όπως τελικά αποδεικνύεται από τα πράγματα.\nΤΟ ΕΡΩΤΗΜΑ: από πού τελικά θα προκύψει μια κάποια αξιόπιστη πρόταση, αναζητά την απάντησή του, αλλά προς το παρόν δεν φαίνεται να τη βρίσκει.\nΗ ΔΥΣΠΙΣΤΙΑ έχει δηλητηριάσει για τα καλά και τις πιο καλές προθέσεις.


Διαδικτυακές Πύλες - Δήμος Ωραιοκάστρου - ΑΝΑΚΟΙΝΩΣΗ υπ' αριθμ. ΣΟΧ 1 / 2016 για τη σύναψη ΣΥΜΒΑΣΗΣ ΕΡΓΑΣΙΑΣ ΟΡΙΣΜΕΝΟΥ ΧΡΟΝΟΥ ΤΗΣ Δ.Ε.Υ.Α.Ω.\nΑρχική Νομικά πρόσωπα Δ.Ε.Υ.Α.Ω. Ανακοινώσεις Δ.Ε.Υ.Α.Ω. ΑΝΑΚΟΙΝΩΣΗ υπ' αριθμ. ΣΟΧ 1 / 2016 για τη σύναψη ΣΥΜΒΑΣΗΣ ΕΡΓΑΣΙΑΣ ΟΡΙΣΜΕΝΟΥ ΧΡΟΝΟΥ ΤΗΣ Δ.Ε.Υ.Α.Ω.